Lelaki bunuh isteri direman sehingga Rabu depan

KEMAMAN, 6 April - Seorang lelaki direman selama tujuh hari dipercayai membunuh isterinya Rubiah Sabtu, 41, dalam kejadian di Kampung Besol, Dungun, pagi semalam.Suspek, Mohd Amir Hamzah berusia 32 tahun dibawa ke Mahkamah Majistret Dungun, kira-kira pukul 8.40 pagi tadi.Perintah tahanan reman ke atas suspek dikeluarkan Majistret, Noradila Ab Latif.

Ketua Polis Daerah Dungun, Superintendent Baharudin Abdullah berkata polis mendapat perintah reman terhadap suspek sehingga rabu depan.Menurutnya, tangkapan terhadap suspek yang bekerja sebagai buruh binaan itu dibuat semalam, sebaik polis menerima laporan.Dalam kejadian sekitar pukul 8 pagi semalam, Rubiah Sabtu maut dipercayai dipukul suaminya dengan menggunakan penukul besi di bahagian muka.Hasil siasatan polis mendapati, berlaku perselisihan faham antara mereka sehingga suspek bertindak di luar kawalan.


Kes khianat bekas isteri, seorang lelaki ditahan

IPOH, 6 April- Seorang lelaki ditahan kerana melakukan perbuatan khianat dengan memecah cermin rumah bekas isterinya di Taman Pinji Indah, Ipoh pada Selasa lalu.Ketua Polis Daerah Ipoh, ACP Yahaya Hassan dalam satu kenyataan berkata tangkapan ke atas suspek berusia 46 tahun itu dibuat keesokan harinya di Taman Ipoh.Keputusan ujian saringan awal air kencing yang dijalankan terhadap suspek mendapati beliau positif dadah jenis 'methamphetamine'.Suspek direman hari ini bagi membantu siasatan.Kes disiasat mengikut Seksyen 427 Kanun Keseksaan (Khianat) dan Seksyen 447 Kanun Keseksaan (Pencerobohan Jenayah).Terdahulu, rakaman video berdurasi 25 saat lelaki berkenaan yang bertindak di luar kawalan dengan memecah cermin sebuah rumah menggunakan batang kayu cangkul tular di media sosial sejak semalam.


Bapa didakwa bunuh bayi lelaki berusia enam bulan

IPOH, 6 April- Seorang pembantu perubatan berdepan hukuman mati jika sabit kesalahan atas pertuduhan membunuh anak lelakinya yang berusia enam bulan.Tertuduh, Zahrul Ashrik Zulkaflee, 30 tahun yang dihadapkan di Mahkamah Majistret Ipoh mengangguk faham ketika pertuduhan dibacakan ke atasnya.Bagaimanapun tiada sebarang pengakuan direkodkan berikutan kes pembunuhan adalah bawah bidang kuasa Mahkamah Tinggi.Mengikut kertas pertuduhan, penjawat awam itu didakwa membunuh bayinya, Muhammad Zakir Asyraf, di sebuah rumah di Kampung Kepayang, Fairpark, kira-kira pukul 10.00 malam, 17 Mac lalu.

Dia didakwa mengikut Seksyen 302 Kanun Keseksaan yang membawa hukuman mati jika sabit kesalahan.Majistret Jesseca Daimis menetapkan 12 Jun ini untuk sebutan semula kes.


Suami disyaki bunuh isteri dengan tukul besi direman 7 hari

DUNGUN, 6 April- Seorang buruh binaan direman selama tujuh hari bermula hari ini sehingga 12 April, bagi membantu siasatan kes pembunuhan isterinya Rubiah Sabtu, 41, dalam kejadian di Kampung Besol Bukit Besi, di sini, pagi semalam.Dalam kejadian kira-kira pukul 8.00 pagi, suspek berusia 32 tahun itu telah memukul isterinya menggunakan tukul besi di bahagian muka dan kepala.

Mangsa dilaporkan meninggal dunia di kediamannya.Perintah reman dikeluarkan oleh Majistret Noradila Ab Latif di Mahkamah Majistret Dungun bagi membolehkan siasatan lanjut dijalankan mengikut Seksyen 302 Kanun Keseksaan kerana kesalahan membunuh.Suspek yang memakai pakaian lokap berwarna ungu tiba di mahkamah pada pukul 8.42 pagi dengan diiringi anggota polis.

Ketua Polis Daerah Dungun, Supt Baharudin Abdullah dilapor berkata kejadian dikatakan berlaku akibat perselisihan faham antara mangsa dengan suspek yang membawa kepada tragedi berkenaan.

Kejadian itu berlaku selepas mangsa pulang ke rumah setelah menghantar seorang anaknya ke sekolah berdekatan.Mangsa memiliki lapan anak iaitu tujuh orang hasil perkahwinan terdahulu dan seorang bayi berusia enam bulan hasil perkahwinan dengan suspek yang dikahwininya tahun lepas.


Dua termasuk anak bekas menteri didakwa kemuka dokumen palsu

(Muhammad Faisal dihadapkan ke Mahkamah Sesyen Seremban hari ini)

SEREMBAN, 5 April- Anak kepada bekas Menteri Dalam Negeri, Datuk Seri Hamzah Zainuddin dihadapkan ke Mahkamah Sesyen di sini atas sembilan pertuduhan mengemukakan dokumen palsu kepada Kementerian Perdagangan Dalam Negeri dan Kos Sara Hidup (KPDN) dan memiliki barang kawalan minyak masak melebihi had dibenarkan pada tahun lalu.Tertuduh, Muhammad Faisal Hamzah, 39, yang ketika kejadian merupakan Pengarah Rimba Merpati Sdh Bhd bagaimanapun mengaku tidak bersalah di hadapan Hakim Mazni Nawi selepas kertas pertuduhan dibacakan jurubahasa.Turut berdepan tuduhan sama iaitu Azizul Abdul Halim, 55, yang juga merupakan pengarah syarikat sama ketika kejadian.Mengikut pertuduhan, kedua-dua tertuduh sebagai pengarah syarikat berkenaan sebagai pemegang lesen borong barang kawalan berjadual iaitu minyak masak telah memberikan maklumat palsu kepada KPDN.Maklumat itu diberi semasa mengemukakan maklumat dalam borang arahan mengemukakan dokumen atau maklumat yang berada dalam simpanan berkaitan barang kawalan di bawah Seksyen 8 Akta Kawalan Bekalan 1961 berhubung Dokume /Invoice Penjualan Minyak Masak kepada Pasar Segar Din Maju.Kesalahan itu dilakukan pada 12 Ogos 2022, kia-kira pukul 5.00 petang di pejabat KPDN, Seremban Dua.Mereka didakwa di bawah Seksyen 8 (4) (b) Akta Kawalan Bekalan 1961 yang boleh dihukum di bawah seksyen 22 (2) akta sama.Selain itu, tertuduh selaku pemegang lesen borong juga telah didapati melanggar Peraturan 9 (1) Peraturan-Peraturan Kawalan Bekalan 1974 iaitu memiliki barang kawalan berjadual jenis minyak masak melebihi had 50.00 MT.Kesalahan itu dilakukan pada 11 Ogos 2022, pukul 11.15 malam di Premis Perniagaan Rimba Merpati Sdn Bhd di Kawasan Industri Sinar Andalas, Senawang di sini.Berikutan itu, tertuduh didakwa melakukan kesalahan yang boleh dihukum di bawah seksyen 22 (1) Akta Kawalan Bekalan 1961 dibaca bersama seksyen 22 (4) akta yang sama dan dibaca bersama seksyen 34 Kanun Keseksaan.Timbalan Pendakwa Raya KPDN, Mohd Sophian Zakaria tidak menawarkan jaminan tetapi memohon mahkamah menetapkan jumlah jaminan tinggi jika ia diberi kepada tertuduh dengan mengambil kira sembilan pertuduhan disabitkan terhadap mereka, selain kesalahan melibatkan barang kawalan minyak masak serta kes berkepentingan awam.Peguam, Qurratu 'Aini Zafirah Mat Shoib ketika membuat rayuan mewakili kedua-dua tertuduh berkata, mahkamah tidak sewajarnya terpengaruh dengan jumlah pertuduhan terhadap tertuduh yang belum lagi dibuktikan bersalah di mahkamah.Kata beliau, wang jaminan tidak boleh bersifat berlebihan kerana boleh menyebabkan berlakunya ketidakadilan serta tidak mengikut prinsip undang-undang.Tambahnya kedudukan ekonomi kedua-dua tertuduh juga perlu diambil kira.Mahkamah menetapkan jaminan bagi setiap tertuduh RM40,000 dan sebutan semula kes untuk serahan dokumen pada 7 Jun.

(Muhammad Faisal (kanan) hadir di mahkamah ditemani rakannya)


Isteri maut dipukul suami dengan tukul besi

(Mayat Rubiah Sabtu, 41, dibawa ke Unit Forensik Hospital Dungun)

DUNGUN, 5 April- Seorang isteri maut dipukul suaminya dengan tukul besi di Kampung Besol, Bukit Besi, di sini, kira-kira pukul 8.00 pagi tadi.Mangsa, Rubiah Sabtu, 41, meninggal dunia di lokasi kejadian akibat cedera parah di bahagian muka.  Ketua Polis Daerah Dungun, Superintendan Baharudin Abdullah berkata, pasangan yang baru mendirikan rumah tangga selama setahun itu disyaki berlaku perselihan faham menyebabkan suami mangsa, Mohd Amir Hamzah, 30, bertindak luar kawalan. Suspek kemudian memberitahu ahli keluarganya tentang perbuatannya itu sebelum ahli keluarganya membuat laporan polis.  Suspek telah ditahan dan hasil siasatan awal polis mendapati suspek tidak terlibat dengan dadah dan tiada rekod jenayah lampau.Polis turut merampas tukul besi yang digunakan suspek.Kes disiasat di bawah Seksyen 302 Kanun Keseksaan dan polis akan mendapatkan perintah reman ke atas suspek di Mahkamah Majistret sini, esok Mayat mangsa dibawa ke Unit Forensik Hospital Dungun untuk tindakan lanjut.


Polis buru lelaki larikan 70 telefon pintar, tetak pengawal keselamatan

TELUK INTAN, 4 April- Polis Hilir Perak sedang memburu seorang lelaki yang melarikan kira-kira 70 unit telefor pintar bernilai hampir RM300,000 dalam kejadian samun di Kompleks Menara Condong, di sini, pada Ahad.Ketua Polis Daerah Teluk Intan, Asisten Komisioner Ahmad Adnan Basri berkata, suspek turut menetak seorang pengawal keselamatan sebelum memecah masuk sebuah kedai telekomunikasi di pusat perniagaan tersebut.Hasil pemeriksaan polis di tempat kejadian menjumpai barang kes yang boleh membantu siasatan.Ahmad Adnan berkata, pihaknya kini masih meneruskan usaha untuk mengesan serta menangkap suspek.Orang ramai yang mempunyai maklumat berkaitan kejadian diminta menyalurkannya kepada Ibu Pejabat Polis Hilir Perak di talian 05-62992222 atau mana-mana balai polis berhampiran.Sementara itu, menurut beliau, pengawal keselamatan yang berusia lewat 60-an telah dirawat sebagai pesakit luar dan kini dalam keadaan stabil.

(Suspek larikan 70 telefon bimbin dirakam kamera litar tertutup)


Pegawai penguat kuasa direman, disyaki terima rasuah RM2,500

KUALA TERENGGANU, 3 April- Seorang pegawai penguat kuasa sebuah agensi penguatkuasaan direman lima hari bagi membantu siasatan atas dakwaan menerima wang rasuah berjumlah RM2,500 daripada keluarga seorang banduan,Rasuah itu adalah bagi membenarkan banduan itu menerima layanan istimewa di penjara. Perintah reman dikeluarkan Majistret Noor Mazrinie Mahmood, bermula hari ini hingga Jumaat (7 April). Menurut sumber, lelaki berusia lingkungan 30-an itu ditahan ketika memberi keterangan di pejabat SPRM Kemaman pada 1.30 tengah hari semalam.Kes disiasat di bawah Seksyen 16(a)(B) Akta Suruhanjaya Pencegahan Rasuah Malaysia (ASPRM) 2009 yang boleh dihukum penjara 20 tahun dan denda tidak kurang lima kali nilai suapan atau RM10,000, mana-mana yang lebih tinggi.-BERNAMA


Pendakwaan mohon tangguh bicara kes Najib, Irwan Serigar

(Bekas Ketua Setiausaha Perbendaharaan Tan Sri Mohd Irwan Serigar Abdullah (kanan) hadir di Mahkamah Tinggi Kuala Lumpur hari ini atas enam pertuduhan pecah amanah berjumlah RM6.6 bilion / BERNAMA)

KUALA LUMPUR, 3 April- Pihak pendakwaan dalam kes pecah amanah dihadapi Datuk Seri Najib Tun Razak dan bekas Ketua Setiausaha Perbendaharaan Tan Sri Mohd Irwan Serigar Abdullah membabitkan International Petroleum Investment Company (IPIC), memohon perbicaraan kes hari ini ditangguhkan kerana terdapat perkembangan baharu.Timbalan Pendakwa Raya Muhammad Saifuddin Hashim Musaimi memberitahu Hakim Mahkamah Tinggi Datuk Muhammad Jamil Hussin bahawa pihaknya telah menerima surat representasi daripada peguam Datuk K. Kumaraendran yang mewakili Mohd Irwan bagi menggugurkan pertuduhan dihadapi anak guamnya, yang sedang diteliti oleh Jabatan Peguam Negara (AGC).Sementara itu, peguam yang mewakili Datuk Seri Najib, Tan Sri Muhammad Shafee Abdullah memaklumkan pihaknya juga telah menghantar surat ke mahkamah untuk memohon penangguhan perbicaraan kes pada bulan ini dan sepanjang Mei depan selepas mengetahui terdapat perbincangan melibatkan penyelesaian yang sedang berlaku antara kerajaan Malaysia dan IPIC.Hari ini merupakan hari pertama perbicaraan kes melibatkan bekas perdana menteri dan bekas ketua setiausaha perbendaharaan itu yang turut dijadualkan berlangsung pada 4 April, 8 hingga 11 April dan sepanjang Mei tahun ini.Muhammad Shafee, pihaknya telah menulis surat representasi untuk menggugurkan pertuduhan bagi pihak Najib dua tahun lalu, namun ia ditolak oleh AGC.Hakim Muhammad Jamil membenarkan penangguhan perbicaraan kes tersebut dan menetapkan 29 Mei ini untuk sebutan semula kes, serta bagi pihak pendakwaan untuk memaklumkan kepada mahkamah status representasi kedua-dua tertuduh. Pada 24 Okt 2018, Najib, 69, dan Mohd Irwan, 66, mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada IPIC.Mereka dituduh melakukan kesemua kesalahan itu di Kompleks Kementerian Kewangan Malaysia, Wilayah Persekutuan Putrajaya antara 21 Dis 2016 dan 18 Dis 2017, mengikut Seksyen 409 Kanun Keseksaan yang dibaca bersama Seksyen 34 kanun sama yang membawa hukuman penjara maksimum 20 tahun dan sebatan serta boleh dikenakan denda, jika sabit kesalahan.

(Peguam Tan Sri Muhammad Shafee Abdullah Datuk Seri Najib Tun Razak hadir di Mahkamah Tinggi Kuala Lumpur hari ini, bagi sebutan kes berhubung enam pertuduhan pecah amanah berjumlah RM6.6 bilion yang melibatkan Najib dan Tan Sri Mohd Irwan Serigar Abdullah / BERNAMA)


Bot nelayan pukat tunda ditahan, miliki alat komunikasi tidak berdaftar

ALOR SETAR, 3 April- Agensi Penguatkuasaan Maritim Malaysia (Maritim Malaysia) Zon Maritim Kuala Kedah berjaya menahan sebuah bot nelayan tempatan kelas C kerana memiliki alat komunikasi tidak berdaftar pada jarak sekitar 2.3 batu nautika barat daya muara Kuala Kedah. Pengarah Maritim Zon Maritim Kuala Kedah, Komander Maritim Noor Azreyanti Ishak berkata, tangkapan bot nelayan tempatan berkenaan dilakukan oleh bot ronda milik Maritim Malaysia semasa rondaan rutin Op Aman di sekitar perairan Kuala Kedah. Hasil pemeriksaan mendapati, bot nelayan berkenaan sedang dalam perjalanan balik ke pangkalan tersebut memiliki dua alat komunikasi jenis radio Very High Frequency (VHF) yang tidak berdaftar dengan Suruhanjaya Komunikasi dan Multimedia Malaysia (SKMM). Bot bersama seorang tekong dan dua kru masing-masing warga Thailand dan Kemboja itu dibawa ke Jeti Zon Maritim Kuala Kedah untuk tindakan lanjut. Kes akan disiasat di bawah Akta Suruhanjaya Komunikasi dan Multimedia Malaysia 1998 kerana tidak mempunyai surat kebenaran menggunakan alat komunikasi dan Akta Perikanan 1985 kerana melanggar syarat sah lesen. Tindakan tegas boleh diambil kepada semua pengusaha bot yang cuba melanggar undang-undang yang telah ditetapkan.

Maritim Malaysia akan terus komited dan menggandakan usaha dalam melakukan operasi dan pemantauan di sepanjang perairan negara dari semasa ke semasa bagi membendung sebarang aktiviti yang melanggar undang-undang terutamanya menjelang musim perayaan aidilfitri tidak lama lagi.Pihak Maritim Malaysia, Zon Maritim Kuala Kedah mengalu-alukan aduan mengenai sebarang aktiviti jenayah atau kecemasan di laut dan boleh disalurkan melalui talian kecemasan 24 jam MERS 999 atau Pusat Operasi Maritim Malaysia Zon Maritim Kuala Kedah di talian 04-7310579.


Empat individu dicekup curi dedak ayam

(Empat suspek curi makanan ayam termasuk seorang warga asing)

PONTIAN, 3 April- Empat lelaki termasuk seorang warga asing ditahan kerana disyaki mencuri 113 guni berisi makanan ayam di Serkat, Pontian, Johor.Ketua Polis Daerah Pontian, Superintenden Mohammad Shofee Tayib berkata, tangkapan dibuat di Batu Pahat, 2.30 pagi semalam.Mereka melarikan guni makanan ayam itu menaiki lori.Katanya, polis menerima aduan daripada seorang pengadu yang memberitahu guni makanan ayam miliknya hilang.Hasil siasatan mendapati tiga lelaki tempatan mengaku mengupah, menyewakan kenderaan dan membeli makanan ayam daripada warga asing tersebut dengan harga RM30.00.Semua suspek direman bagi membantu siasatan mengikut Seksyen 117 Kanun Prosedur Jenayah atas kesalahan Seksyen 379 Kanun Keseksaan.

(Lori yang digunakan untuk membawa makanan ayam yang dicuri)


Insiden rusuhan Stadium Bandaraya, tiga lelaki ditahan polis

GEORGE TOWN, 2 April - Polis menahan tiga lelaki yang dipercayai terbabit dalam kejadian rusuhan selepas perlawanan antara antara Penang FC dengan Perak FC di luar Stadium Bandaraya di sini, pada Jumaat lepas.Kesemua lelaki tempatan yang ditahan itu berumur antara 20 hingga 23 tahun.Ketua Polis Daerah Timur Laut, Asisten Komisioner Soffian Santong, mereka semua bebas sebarang jenis dadah selepas ujian saringan awal dibuat."Hasil siasatan, polis mendapati kejadian berlaku pada 12.30 tengah malam dan seorang yang ditahan mempunyai rekod jenayah lampau."Semuanya dilepas dengan jaminan polis selepas selesai soal siasat dan kita juga giat mengesan individu lain disyaki terbabit," katanya menerusi kenyataan di sini hari ini.Kes diasiat mengikut Seksyen 148 Kanun Keseksaan atas kesalahan merusuh.Terdahulu, insiden rusuhan di luar kawasan Stadium Bandaraya di sini pada awal pagi semalam tular di media sosial menerusi beberapa video."Polis menasihati orang awam tidak menularkan video mengenai kejadian itu bagi mengelak sebarang spekulasi," tambahnya.


Pindah 62 ekor kambing tanpa kebenaran, pemandu lori didenda RM10,000

BANDAR PERMAISURI, 2 April- Seorang pemandu lori didenda RM10,000 oleh Mahkamah Majistret Setiu, di sini, hari ini setelah mengaku bersalah memindahkan 62 ekor kambing disyaki dari Thailand bernilai RM28,470 tanpa kebenaran pada tahun lepas.Abli Abdullah, 46, membuat pengakuan itu di hadapan Majistret Ainis Abu Hassan Shaari yang turut memerintahkan 62 ekor kambing tersebut dilucutkan hak dan wang hasil jualan ternakan menjadi hasil kerajaan.Lelaki itu didakwa memindahkan kesemua kambing berkenaan menggunakan lori jenis Hino tanpa kebenaran bertulis daripada Pengarah Perkhidmatan Veterinar Negeri Terengganu atau mana-mana pihak berkuasa veterinar, kira-kira pukul 11.15 malam di tepi jalan Kota Bharu-Kuala Terengganu pada 13 Oktober 2022.

Dia didakwa melakukan kesalahan itu mengikut Perenggan i (b) Perintah Menteri Besar bagi Kawalan Penyakit Kuku Dan Mulut Dan Hawar Berdarah bagi Negeri Terengganu yang diwartakan di bawah Subseksyen 36(1) Akta Binatang 1953 dan boleh dihukum mengikut Subseksyen 36(7) akta sama yang membawa denda maksimum RM15,000. Kes dikendalikan Pegawai Pendakwa Jabatan Perkhidmatan Veterinar Mohd Shahihan Mohd Tahar manakala tertuduh tidak diwakili peguam. -BERNAMA


Suspek tabur paku atas jalan raya direman 4 hari

(Suspek tabur paku atas jalan raya di Batu Gajah ditahan polis)

IPOH, 2 April- Polis menahan seorang lelaki yang percayai terbabit dalam insiden menabur paku di atas jalan di persimpangan lampu isyarat Jalan Ipoh-Lumut, Pusing, dekat Batu Gajah, seperti yang tular di sosial media.Ketua Polis Daerah Batu Gajah, Asisten Komisioner Mohamad Roy Suhaimi Sarif, berkata suspek berusia 45 tahun itu ditahan di sekitar Changkat Larang, Lahat, sekitar pukul 3.00 pagi semalam."Suspek mempunyai satu rekod jenayah berkaitan dadah serta ujian air kencing mendapati suspek positif methamphetamine."Suspek direman selama empat hari bermula semalam bagi membantu siasatan mengikut Seksyen 427 Kanun Keseksaan kerana melakukan khianat. Motif insiden masih dalam siasatan," katanya dalam kenyataan.Terdahulu, polis memaklumkan sedang mengesan pemilik kereta jenis Nissan Almera bagi membantu siasatan berhubung insiden tersebut susulan menerima satu laporan daripada pengguna jalan raya yang memaklumkan tayar keretanya bocor selepas melalui jalan berkenaan.

(Tangkap layar video tular tindakan pemandu sebuah kereta menaburpaku di atas jalan raya)

Artikel berkaitan:Polis buru pemilik kereta tabur paku atas jalan raya


Najib sendiri penyebab gagal rayuannya, tiada unsur ketidakadilan - Mahkamah Persekutuan

(Mahkamah Tinggi menjatuhkan hukuman penjara 10 tahun kepada Datuk Seri Najib Tun Razak bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya/FOTO FAIL BERNAMA)

PUTRAJAYA, 31 Mac - Mahkamah Persekutuan memutuskan Datuk Seri Najib Tun Razak sendiri sebenarnya menjadi penyebab prosiding rayuan beliau bagi kes membabitkan dana SRC International Sdn Bhd tidak didengar oleh panel hakim terdahulu.Hakim Mahkamah Persekutuan Datuk Vernon Ong Lam Kiat yang membacakan penghakiman majoriti 4-1 itu, telah menolak permohonan bekas perdana menteri untuk menyemak keputusan panel Mahkamah Persekutuan sebelum ini yang mengekalkan sabitan dan hukuman penjara 12 tahun serta denda kerana menyeleweng dana SRC International berjumlah RM42 juta. “Tiada penafian hak pemohon (Najib) dan tiada pelanggaran keadilan dalam kes itu,” katanya.Keputusan majoriti itu dipersetujui oleh hakim Mahkamah Persekutuan Datuk Rhodzariah Bujang dan Datuk Nordin Hassan serta hakim Mahkamah Rayuan Datuk Abu Bakar Jais.Hakim Besar Sabah dan Sarawak Datuk Abdul Rahman Sebli yang mempengerusikan panel lima hakim itu membuat keputusan bertentangan.Dalam penghakimannya, Ong berkata peguam Najib sendiri yang enggan membuat penghujahan lisan sejak permulaan prosiding rayuan tahun lepas, walaupun peguam Datuk Hisyam Teh Poh Teik dibenarkan berbuat demikian oleh Ketua Hakim Negara Tun Tengku Maimun Tuan Mat yang mengetuai panel hakim sebelum ini yang menolak rayuan itu.Menyentuh mengenai penangguhan rayuan Najib yang dibangkitkan oleh pihak pembelaan, Ong berkata mahkamah mempunyai budi bicara mutlak untuk membenarkan atau tidak sebarang penangguhan dan panel terdahulu telah menggunakan budi bicara mereka secara bijaksana.“Oleh itu, tiada merit untuk semakan keputusan itu,” kata hakim.Mengenai permohonan Najib untuk semakan terhadap pelepasan peguamnya (Hisyam) daripada mewakilinya semasa rayuan tersebut, hakim itu berkata mahkamah mendapati pendapat pemohon bahawa mahkamah tidak mempunyai kuasa untuk tidak membenarkan pelepasan peguam itu tidak boleh dipertahankan kerana kuasa itu ada, diperuntukkan dalam Peraturan 137 Kaedah-Kaedah Mahkamah Persekutuan 1995.Sementara itu, mengenai permohonan Najib untuk semakan semula sabitan dan hukumannya, mahkamah memutuskan panel terdahulu telah mempertimbangkan 94 alasan rayuan, penghujahan bertulis dan keputusan mahkamah terdahulu yang mendengar kes Najib.Oleh itu, penghakiman majoriti membuat kesimpulan bahawa tiada merit untuk semakan keputusan mahkamah terdahulu yang mengekalkan sabitan dan hukuman terhadap Najib, kata hakim itu.“Pemohon berhujah bahawa haknya telah dicabuli. Bagaimanapun, di sini jelas pemohon adalah punca nasib malangnya sendiri. Kami tidak nampak sebarang sebab untuk menyemak sebarang keputusan panel Mahkamah Persekutuan terdahulu."Setelah mempertimbangkan semua rekod, mahkamah mendapati bahawa semua sabitan awal terhadap pemohon adalah selamat dan hukuman yang dikenakan terhadap pemohon tidak keterlaluan, dan oleh itu, disahkan," kata Ong.Mengenai permohonan semakan berhubung keengganan Tengku Maimun menarik diri daripada mendengar rayuan itu, hakim itu berkata undang-undang mengenai penarikan diri juga telah diselesaikan dengan baik berdasarkan prinsip ujian “bahaya berat sebelah”.Beliau berkata keputusan Tengku Maimun untuk tidak menarik diri disokong oleh ahli panel yang lain dalam penghakiman berasingan.Hakim itu selanjutnya berkata tiada kegagalan korum dalam apa jua perkara kerana hakim boleh mendengar sebarang penarikan diri yang dibuat terhadap mereka.Mengenai permohonan Najib untuk mengemukakan bukti baharu terhadap Hakim Mahkamah Tinggi ketika itu Datuk Mohd Nazlan Mohd Ghazali, hakim itu berkata mahkamah bersetuju dengan keputusan Mahkamah Persekutuan sebelum ini yang menafikan permohonan tersebut berdasarkan penilaian yang betul terhadap keterangan di hadapannya.“Kami menegaskan bahawa proses semakan di bawah Peraturan 137 tidak seharusnya disalahgunakan. Sehubungan itu, permohonan semakan itu ditolak," katanya.Bukti baharu itu adalah mengenai Mohd Nazlan yang pada 2006 adalah peguam dan setiausaha syarikat bagi Kumpulan Maybank, yang mempunyai tanggungjawab keseluruhan untuk pengurusan dan pentadbiran semua jabatan undang-undang dalam keseluruhan kumpulan.Dengan keputusan hari ini, Najib, 69, akan terus menjalani baki hukuman penjara 12 tahun di penjara Kajang.

(Isteri bekas Perdana Menteri Datin Seri Rosmah Mansor keluar dari Istana Kehakiman selepas mengikuti keputusan permohonan suaminya Datuk Seri Najib Tun Razak untuk menyemak semula sabitan dan hukuman penjara 12 tahun serta denda kerana menyeleweng RM42 juta dana SRC International Sdn Bhd/FOTO BERNAMA)

Pada 23 Ogos lepas, panel Mahkamah Persekutuan sebelum ini, diketuai oleh Tengku Maimun, menolak rayuan bekas Ahli Parlimen Pekan itu untuk membatalkan sabitan dan hukuman. Najib memulakan hukuman penjara 12 tahun di penjara Kajang pada hari yang sama.Selain itu, Najib juga telah memfailkan permohonan pengampunan diraja pada September tahun lepas.Pada 5 Jan lepas, beliau juga memfailkan petisyen kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Mengenai Penahanan Arbitrari (UNWGAD) untuk meminta pembebasan daripada penjara atau perbicaraan semula kes SRC International yang dihadapinya berikutan pendengaran rayuan di Mahkamah Persekutuan yang beliau dakwa mempunyai kecacatan serius dan bertentangan dengan peraturan keadilan antarabangsa.Beliau memfailkan petisyen itu melalui Tetuan Shafee & Co, di pejabat Suruhanjaya Tinggi Geneva secara digital.Pada 28 Julai 2020, Hakim Mahkamah Tinggi ketika itu, Mohd Nazlan, yang kini hakim Mahkamah Rayuan, telah menjatuhkan hukuman penjara 10 tahun kepada Najib bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya. Mahkamah memerintahkan hukuman penjara itu berjalan serentak.Pada 8 Dis 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda itu.-- BERNAMA


Operasi tangkap anjing liar: Lelaki warga emas didakwa halang tugas penjawat awam

(Patrick Khoo Kian Wui mengaku tidak bersalah di Mahkamah Majistret hari ini terhadap pertuduhan menghalang penjawat awam dalam kejadian operasi penangkapan anjing liar oleh Majlis Bandaraya Petaling Jaya (MBPJ) baru-baru ini/FOTO BERNAMA)

PETALING JAYA, 31 Mac - Seorang lelaki warga emas mengaku tidak bersalah di Mahkamah Majistret di sini hari ini atas pertuduhan menghalang penjawat awam dalam operasi penangkapan anjing liar oleh Majlis Bandaraya Petaling Jaya (MBPJ) minggu lepas.Patrick Khoo Kian Wui, 69, yang bekerja sendiri didakwa dengan sengaja menghalang anggota MBPJ Azizul Azzim Norehan daripada menjalankan tugas-tugasnya di sebuah rumah di Taman Kanagapuram di sini, pada 9 malam, 22 Mac lepas.Pendakwaan dikemukakan mengikut Seksyen 186 Kanun Keseksaan yang membawa hukuman penjara maksimum dua tahun atau denda sehingga RM10,000 atau kedua-duanya, jika sabit kesalahan.Timbalan Pendakwa Raya Farhanah Fuad menawarkan jaminan RM5,000 dengan seorang penjamin, namun peguam Rajsurian Pillai yang mewakili tertuduh memohon jaminan rendah atas alasan anak guamnya hanya tinggal kira-kira empat kilometer (km) dari kompleks mahkamah selain telah hadir secara sukarela di Ibu Pejabat Polis Daerah Petaling Jaya sepanjang siasatan dijalankan.Majistret Shahril Anuar Ahmad Mustapa membenarkan Khoo diikat jamin RM2,000 dengan seorang penjamin dan menetapkan 16 Jun ini untuk sebutan semula kes.Jumaat lalu, media melaporkan pihak polis menjalankan siasatan terhadap sebuah rakaman kamera litar tertutup yang tular memaparkan insiden pergelutan antara anggota MBPJ dengan seorang lelaki semasa operasi menangkap anjing liar.Lelaki itu dikatakan cuba melindungi kumpulan anjing liar dengan memasukkan haiwan itu ke dalam premisnya, menyebabkan pasukan penangkap anjing cuba menghalang tindakannya sebelum berlaku pergelutan. - BERNAMA


(Datuk Hussein Omar Khan memaklumkan, dadah bernilai RM11.034 juta dan barang sitaan berjumlah RM191,080 berjaya dirampas)

SHAH ALAM, 31 Mac- Enam lelaki dan seorang wanita warga tempatan berjaya diberkas dalam tiga serbuan berasingan sekali gus membongkar kegiatan dua sindiket pengedaran dadah yang bergiat aktif di sekitar Lembah Klang sejak setahun lalu.Ketua Polis Selangor, Datuk Hussein Omar Khan memaklumkan, dadah bernilai RM11.034 juta dan barang sitaan berjumlah RM191,080 berjaya dirampas dalam serbuan yang dibuat di Petaling Jaya, Klang Selatan dan Ampang Jaya pada 28 Mac lalu.Dalam serbuan pertama, polis merampas 297 bungkusan disyaki dadah jenis methamphetamine, diikuti 17,590 gram heroin dalam serbuan berikutnya."Dalam operasi ini, seramai 3 lelaki Cina, 3 lelaki India dan seorang perempuan India berjaya ditangkap, berumur lingkungan 27 hingga 52 tahun."Daripada dua serbuan pada hari yang sama, pihak polis berjaya merampas keseluruhannya lebih kurang 295 kilogram (kg) methamphetamine yang bernilai 10.8 juta. Turut dirampas lebih kurang 17.6kg heroin bernilai RM234,366. Hasil keseluruhan dadah yang dirampas RM11.034 juta. Dadah yang dirampas itu dipercayai untuk kegunaan pasaran di Lembah Klang," kata Hussein Omar kepada media di sini.

(295kg syabu, 17.6kg heroin dirampas di Lembah Klang)

Jumlah keseluruhan rampasan itu mampu menampung kegunaan hampir 1.5 juta orang penagih methamphetamine dan 87 ribu penagih heroin dalam tempoh sehari.Kesemua suspek ditahan reman tiga hingga tujuh hari bawah Seksyen 117 Kanun Acara Jenayah bermula dari 28 Mac 2023.Kes disiasat bawah Seksyen 39B Akta Dadah Berbahaya 1952.Jika sabit kesalahan boleh dijatuhi hukuman gantung sampai mati atau penjara seumur hidup dan tidak kurang daripada 15 sebatan.


Pertuduhan terhadap Sam tidak sah, tidak boleh disabitkan - Peguam

(Sam Ke Ting / FOTO BERNAMA)

PUTRAJAYA, 31 Mac - Mahkamah Rayuan diberitahu bahawa sabitan kerani Sam Ke Ting bagi kesalahan memandu secara melulu sehingga mengorbankan lapan remaja penunggang basikal tidak boleh bertahan kerana pertuduhan yang dikenakan terhadapnya mempunyai kekurangan.Peguam Datuk Hisyam Teh Poh Teik yang mewakili wanita itu berhujah bahawa terdapat penggandaan pertuduhan kerana pendakwa raya telah memasukkan dua kesalahan berbeza dalam pertuduhan iaitu memandu secara melulu dan memandu secara berbahaya."Ini salah. Hanya satu kesalahan dibenarkan di sisi undang-undang untuk dinyatakan dalam pertuduhan," katanya.Hisyam berhujah demikian dalam rayuan Sam terhadap keputusan Mahkamah Tinggi yang mensabitkannya dengan kesalahan memandu secara melulu dan menjatuhkan hukuman penjara enam tahun serta denda.Peguam itu berkata berlaku prejudis terhadap anak guamnya kerana terdapat "kegagalan keadilan" kerana dia telah disabitkan dengan pertuduhan yang tidak diiktiraf dalam undang-undang.“Hakim Mahkamah Tinggi mensabitkan kesalahan Sam kerana memandu secara melulu atau berbahaya. Perayu (Sam) tidak mendapat apa yang sepatutnya dinyatakan dalam undang-undang,” katanya di hadapan panel tiga hakim terdiri daripada Datuk Hadhariah Syed Ismail, Datuk Hashim Hamzah dan Datuk Azman Abdullah.Sam, 27, pada mulanya dibebaskan dan dilepaskan tanpa dipanggil membela diri oleh Mahkamah Majistret Johor Bahru pada 18 Nov 2019, atas pertuduhan memandu secara melulu sehingga menyebabkan kematian remaja yang menunggang basikal diubah suai, dikenali sebagai basikal lajak.Lapan remaja yang maut dalam kejadian itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.Dia didakwa melakukan kesalahan itu di Jalan Lingkaran Dalam, Johor Bahru, Johor pada 3.20 pagi, 18 Feb 2017. Sam berusia 22 tahun ketika kejadian.Pada 18 Feb 2021, hakim Mahkamah Tinggi Shahnaz Sulaiman membenarkan rayuan pihak pendakwaan dan mengarahkan kes dikembalikan ke Mahkamah Majistret untuk Sam membela diri atas pertuduhan memandu secara melulu.Pada 10 Okt 2021, Mahkamah Majistret melepas dan membebaskan Sam pada akhir kes pembelaan. Pihak pendakwaan merayu ke Mahkamah Tinggi.

(Peguam Datuk Hisyam Teh Poh Teik yang mewakili Sam Ke Ting/FOTO BERNAMA)

Pada 13 April tahun lepas, hakim Mahkamah Tinggi Datuk Abu Bakar Katar membenarkan rayuan pihak pendakwaan dan mensabitkan kesalahan memandu secara melulu. Sam dihukum penjara enam tahun dan denda RM6,000.Wanita itu kemudiannya merayu di Mahkamah Rayuan dan pada 18 April tahun lepas, Mahkamah Rayuan membenarkan permohonannya untuk menangguhkan pelaksanaan hukuman penjara dan denda serta membebaskannya dengan jaminan RM10,000 dengan seorang penjamin sementara menunggu rayuannya didengar.Dalam perbicaraan rayuan hari ini, Hisyam turut berhujah bahawa di Mahkamah Majistret, kes pendakwaan adalah kes memandu secara melulu, tetapi apabila kes itu dibawa ke Mahkamah Tinggi pertama, pendirian pendakwaan bertukar kepada memandu secara berbahaya.Sementara itu, seorang lagi peguam mewakili Sam, Harvinderjit Singh berhujah bahawa apa yang berlaku pada hari itu adalah "keadaan kecemasan" dan mengatakan bahawa keadaan itu dicipta oleh mangsa dan bukannya Sam.Mangsa menunggang basikal yang diubah suai pada 3 pagi, katanya dan menambah bahawa dapatan prima facie terhadap Sam oleh Mahkamah Tinggi pertama adalah salah.Mahkamah menetapkan 11 April untuk menyambung semula prosiding rayuan itu selepas Timbalan Pendakwa Raya Tengku Amir Zaki Tengku Abdul Rahman berkata beliau akan mengambil masa dua jam untuk berhujah.- BERNAMA


Kes pukul, tiga individu ditahan polis Johor

JOHOR BAHRU, 31 Mac– Polis Johor menahan tiga individu di Jalan Abdullah Tahir, Johor Bahru pukul 5.15 pagi kelmarin kerana memukul seorang pengusaha kedai makan dan rakan sekerjanya.

Suspek berumur 23 hingga 26 tahun itu ditahan di lokasi kejadian.

Tujuh lagi suspek melarikan diri dengan dua kenderaan selepas kejadian sedang giat dikesan.

Ketua Polis Johor, Datuk Kamarul Zaman Mamat berkata video kejadian berdurasi dua minit lima saat itu tular pada pukul 6.50 petang semalam, memaparkan sekumpulan lelaki memukul kedua-dua mangsa menggunakan kayu pemukul besbol dan sebatang kayu.

Mangsa berusia 44 tahun dan rakannya 29 tahun, cedera di perut dan kepala akibat dipukul semua suspek.

Punca dan motif kejadian masih disiasat.

Ketiga-tiga suspek direman empat hari hingga Ahad mengikut Seksyen 117 Kanun Prosedur Jenayah.

Kes disiasat mengikut Seksyen 148 dan Seksyen 427 Kanun Keseksaan.


Polis berkas enam individu terlibat sindiket dadah antarabangsa

GEORGE TOWN, 31 Mac- Enam lelaki yang dipercayai terlibat dengan sindiket pengedaran dadah antarabangsa berjaya di berkas.Kesemua suspek terdiri daripada seorang warga tempatan dan lima warga asing itu ditahan di beberapa lokasi membabitkan Pulau Pinang dan Bukit Bintang, Kuala Lumpur .Ketua Polis Pulau Pinang, Datuk Mohd Shuhaily Mohd Zain berkata, susulan itu pihaknya berjaya merampas 183.6 kg dadah jenis syabu yang bernilai RM6.1 juta.Polis turut menyita tujuh kenderaan , sebuah bot gentian yang mempunyai dua buah enjin bernilai RM380,000 dan wang tunai RM500,000.Siasatan mendapati modus operandi sindiket terbabit dengan membawa dadah melalui jalan darat dari Kuala Lumpur, sebelum menggunakan laluan laut di Pulau Pinang untuk menghantar dadah ke negara jiran, Indonesia.Dadah terbabit dibungkus dengan bungkusan teh cina berwarna hijau bagi mengaburi pihak berkuasa.Kesemua suapek yang berusia 21 hingga 45 tahun itu direman bagi membantu siasatan. Dua daripada suspek mempunyai rekod jenayah lampau.Kes disiasat mengikut Seksyen 39B Akta Dadah Berbahaya 1952.

(Datuk Mohd Shuhaily Mohd Zain menunjukkan bot gentian dengan dua buah enjin yang dirampas)


Lelaki tempatan, wanita Filipina didakwa edar 34kg ganja

GUA MUSANG, 30 Mac- Seorang lelaki tempatan bersama seorang wanita warganegara Filipina dihadapkan ke Mahkamah Sesyen Gua Musang, Kelantan hari ini atas pertuduhan mengedar dadah jenis ganja atau kanabis seberat 34 kilogram pada 19 Mac lalu.Tertuduh, Aliuddin Abdul Aziz, 24 tahun dan Sherly Gutterrez, 46 tahun hanya mengangguk tanda faham selepas pertuduhan terhadap mereka dibacakan di hadapan Hakim Tengku Shahrizam Tuan Lah.Mengikut pertuduhan, kedua-dua tertuduh didakwa secara bersama-sama mengedar ketulan mampat disyaki dadah jenis kanabis seberat 34 kilogram.Kesalahan itu dilakukan oleh mereka di Kilometer 8, Jalan Gua Musang-Kuala Lipis di sini kira-kira pukul 6 petang pada 19 Mac lalu.Mereka didakwa mengikut Seksyen 39B (1) Akta Dadah Berbahaya 1952 dan boleh dihukum di bawah Seksyen 39B(2) akta sama yang turut dibacakan bersama Seksyen 34 Kanun Keseksaan.Ketiga-tiga seksyen itu memperuntukan hukuman mati atau penjara seumur hidup dan tidak kurang 15 sebatan jika tidak dihukum dengan hukuman mati sekiranya disabitkan kesalahan.Pendakwaan dikendalikan Pegawai Pendakwa, Inspektor Nurul Farehah Ramli manakala kedua-dua tertuduh tidak diwakili peguam.Mahkamah menetapkan 25 Mei depan untuk sebutan semula kes sementara menunggu laporan kimia.


Banduan bunuh rakan satu sel didakwa

MELAKA, 29 Mac- Seorang banduan dihadapkan ke Mahkamah Majistret Ayer Keroh hari ini atas pertuduhan membunuh rakan satu sel selepas terbabit dalam pergaduhan di Kompleks Penjara Sungai Udang, Februari lepas.Mohd Fahrur Radzi Chahat, 34, mengangguk faham ketika pertuduhan dibacakan dan tiada pengakuan direkodkan di hadapan Majistret Mazana Sinin.Dia dituduh dengan sengaja menyebabkan kematian seorang lelaki warga Indonesia, Paidi Atmok Sukar, 47, di sebuah bilik di Tingkat 1, Zon A, Blok Cekal Kompleks Penjara Sungai Udang, kira-kira pukul 2.15 petang pada 17 Februari lepas.Pertuduhan mengikut Seksyen 302 Kanun Keseksaan yang jika disabitkan kesalahan memperuntukkan hukuman mati.

Pendakwaan dikendalikan Timbalan Pendakwa Raya J Banusha manakala tertuduh tidak diwakili peguam. Majistret Mazana menetapkan 29 Mei untuk sebutan semula kes bagi mendapatkan laporan bedah siasat.Pada 24 Februari lepas, media melaporkan seorang banduan warga Indonesia berusia 47 tahun meninggal dunia di Hospital Melaka selepas tujuh hari menerima rawatan akibat kecederaan selepas bergaduh dengan rakan satu sel di Kompleks Penjara Sungai Udang. -BERNAMA


Anak mengaku salah kelar ibu, adik hingga cedera parah

MELAKA, 28 Mac- Seorang penganggur mengaku bersalah di Mahkamah Sesyen Ayer Keroh di sini hari ini atas dua pertuduhan mencederakan ibu dan adik perempuannya dengan mengelar mereka menggunakan pisau pemotong daging.Muhammad Hidayat Abu Samad, 24, didakwa menyebabkan kecederaan parah kepada Sapiah Abdul Kadar, 49, dan Noor Iman Dania Abu Samad 11, dengan menggunakan pisau pemotong daging yang merupakan suatu alat untuk menetak di sebuah rumah di Taman Bukit Larang Indah, Melaka Tengah pada 10 malam, 10 Mac lepas.Pertuduhan dikemukakan mengikut Seksyen 326 Kanun Keseksaan dan dibaca bersama Seksyen 326A akta sama, yang jika sabit kesalahan boleh dihukum penjara maksimum 40 tahun dan dikenakan denda atau sebat.Timbalan Pendakwa Raya Muhammad Nazrin Ali Rahim memohon Muhammad Hidayat yang tidak diwakili peguam menjalani pemeriksaan di Hospital Permai, Johor bagi mendapatkan laporan kesihatan mental.Hakim Mohd Sabri Ismail membenarkan permohonan pendakwaan dan menetapkan 19 April ini untuk sebutan semula kes dan serahan laporan psikiatri. - BERNAMA


Pelukis pelan mengaku tidak bersalah hantar teks, gambar jelik

JOHOR BAHRU, 28 Mac- Seorang pelukis pelan mengaku tidak bersalah di Mahkamah Sesyen Johor Bahru hari ini atas empat pertuduhan menghantar komunikasi teks dan gambar jelik dari Mac hingga Ogos tahun lalu.Muhammad Firdaus Embong, 39 tahun membuat pengakuan itu selepas pertuduhan keatasnya dibacakan dihadapan Hakim, Datuk Che Wan Zaidi Che Wan Ibrahim.Berdasarkan pertuduhan pertama hingga keempat, pada 17 Mac 2022 hingga 18 Ogos 2022 menerusi Facebooknya, Firdaus Embong menghantar gambar dan teks jelik dengan niat menyakitkan hati orang lain.Semua kejadian itu dilihat di Bank Islam Kulai, Johor pada 14 September 2022, pukul 2.00 petang.Hukuman keatasnya dikemukakan mengikut Seksyen 233 (1)(A) Akta Komunikasi dan Multimedia 1998, yang memperuntukkan denda RM50,000 atau penjara maksimum setahun atau kedua-duanya sekali, jika sabit kesalahan.

Dia diperintah bayar jaminan RM5,000 bagi setiap pertuduhan.Kes dikendalikan Timbalan Pendakwa Raya, Fazril Sani Mohamed Fadzil dan Pegawai Pendakwa SKMM, Mai Zairani Zainal Abidin.Tarikh sebutan semula 15 Mei depan.


27 individu dicekup jadikan empat rumah tempat edar dadah

KUALA LUMPUR, 28 Mac- Polis menahan 27 individu disyaki terlibat dalam sindiket pengedaran dadah yang menjadikan empat unit rumah di sebuah pangsapuri di Jinjang Baru, Sentul, sebagai tempat kegiatan jenayah mereka.Pemangku Ketua Polis Kuala Lumpur Datuk Yahaya Othman berkata kesemua lelaki berumur antara 23 dan 40 tahun itu ditahan pukul 5.00 pagi hingga 10.00 pagi semalam, dan ada antara mereka cuba melarikan diri dengan memanjat tingkap dan bumbung pangsapuri empat tingkat itu, namun akhirnya berjaya ditahan.Beliau berkata polis turut merampas dadah jenis methamphetamine seberat 59.44 gram, serta sebuah kereta jenis Perodua Myvi, sebuah motosikal jenis Yamaha Y15, tiga utas gelang tangan, tiga bentuk cincin, seutas rantai bersama loket warna kekuningan dan wang tunai RM603.Katanya semua suspek yang didapati positif methamphetamine dan mempunyai rekod jenayah berkaitan dadah itu dibawa ke Bahagian Siasatan Jenayah Narkotik, Ibu Pejabat Polis Daerah Sentul untuk siasatan dan tindakan selanjutnya."Kes disiasat di bawah Seksyen 39B Akta Dadah Berbahaya 1952, Seksyen 39(A)(1), Seksyen 12(2), Seksyen 15(1)(a) di bawah akta yang sama serta Seksyen 3(1) Akta Dadah Berbahaya (Langkah - Langkah Pencegahan Khas) 1985 dan Bahagian III Akta Dadah Berbahaya (Pelucuthakan Harta) 1988,” katanya dalam kenyataan malam tadi."Hasil tangkapan, polis berjaya menumpaskan sindiket pengedaran dadah yang bergerak aktif di kawasan Sentul sejak enam bulan lepas… Siasatan lanjut masih diteruskan untuk mengenal pasti ahli sindiket yang terlibat dan sumber bekalan," katanya.


Lebih 44,000 liter diesel dirampas KPDN Labuan

LABUAN, 28 Mac- Lebih 44,000 liter diesel dipercayai diseleweng dan disita pihak berkuasa tengah hari, semalam.Pengarah Kementerian Perdagangan Dalam Negeri dan Kos Sara Hidup (KPDN) Labuan, Junaidah Arbain dalam satu kenyataan memberitahu, rampasan dibuat melalui serbuan Ops Tiris di sebuah stor tidak bernombor lebih kurang pukul 12.00 tengah hari.Hasil serbuan menemui dua kenderaan dengan tangki penyimpanan diubah suai, dua kontena berisi minyak serta alatan yang disyaki digunakan dalam kegiatan itu.Bagaimanapun, suspek berumur 31 tahun itu ditahan kerana gagal mengemukakan dokumen kebenaran dan lesen yang sah.

Beliau siasatan di bawah Akta Kawalan Bekalan 1961 dan jumlah keseluruhan sitaan bernilai RM94,600.

Junaidah berkata kes berkenaan disiasat di bawah Seksyen 21 kerana memiliki barang kawalan dengan tujuan untuk melakukan kesalahan, yang dibaca bersama Peraturan 3(1) Peraturan-Peraturan Kawalan Bekalan 1974 kerana menjalankan urus niaga barang kawalan tanpa lesen. Siasatan juga akan dilakukan di bawah Seksyen 20(1) akta sama kerana mengalihkan barang kawalan dari tempat yang dilesenkan.


Kakitangan IPT rugi setengah juta diperdaya 'love scam'

KUALA TERENGGANU, 28 Mac- Seorang kakitangan wanita sebuah institusi pengajian tinggi di negeri ini mendakwa kerugian RM500,000 akibat terpedaya dengan sindiket 'love scam' atau penipuan cinta.Ketua Polis Daerah Kuala Terengganu ACP Abdul Rahim Md Din berkata kejadian bermula pada Julai 2020 selepas mangsa berkenalan dengan seorang lelaki warga asing menerusi laman sesawang mencari jodoh.Beliau berkata sejak itu, suspek sering kali meminta wang daripada mangsa atas pelbagai alasan termasuk untuk meminjam dan sebagai tanda kasih sayang."Sepanjang perkenalan mereka dari 2020 hingga 2023, mangsa telah melakukan 22 pindahan wang ke akaun yang berbeza-beza sehingga mencapai jumlah RM500,000.“Suspek juga mengarahkan mangsa supaya membuang segala bukti seperti resit pindahan wang ke akaun yang diberikan," katanya dalam kenyataan hari ini.Abdul Rahim berkata disebabkan rasa sayang dan percaya, mangsa menurut semua arahan suspek tanpa curiga dan memikirkan akibatnya di kemudian hari.Menurut beliau, mangsa hanya menyedari dirinya ditipu selepas dimaklumkan rakannya bahawa lelaki yang juga buah hatinya itu bukanlah individu yang sering berhubung dengannya selama ini."Mangsa membuat laporan polis pada Ahad lepas selepas kehilangan wang simpanan dan wang pinjaman peribadi berjumlah setengah juta," katanya.Sehubungan itu, beliau menasihatkan orang ramai supaya lebih berhati-hati dengan segala taktik penipuan oleh penjenayah yang telah memperdaya ramai mangsa.- BERNAMA

(Ketua Polis Daerah Kuala Terengganu ACP Abdul Rahim Md Din)


11 warga asing ditahan leka pesta dadah

(ACP Tan Cheng San (tengah) menunjukkan dadah yang dirampas dalam serbuan)

BUKIT MERTAJAM, 27 Mac- 11 warga asing yang dipercayai sedang berpesta dadah berjaya diberkas.Mereka yang terdiri daripada lima warga China termasuk seorang wanita, dan enam wanita Vietnam itu ditahan dalam serbuan di sebuah kondominium diekat Bukit Mertajam kira-kira pukul 12.30 tengah malam.Ketua Polis daerah Seberang Perai Tengah, ACP Tan Cheng San berkata, serbuan dijalankan selepas menerima aduan jiran-jiran yang curiga dengan perbuatan mereka.Hasilnya, polis telah merampas pelbagai jenis dadah; antaranya 117 gram serbuk disyaki dadah jenis MDMA, 2.42 gram serbuk dadah jenis ketamin dan 600 Milileter cecair dadah MDMA.Siasatan mendapati, kesemua mereka disyaki berkumpul bagi mengadakan pesta dadah."Parti-parti sebegini bila orang asing ramai dalam satu tempat memang orang dah syak sesuatu yang tidak kena. Bukan sahaja pengedaran dadah atau parti liar ni sahaja, kita juga mengesyaki kemungkinan ada elemen lain."Elemen seperti 'scam', kerana warga asing datang sini tanpa pekerjaan suda tentu menimbulkan keraguan. Apalagi selepas penemuan dadah juga tidak banyak,"katanya.Kesemua suspek yang berusia antara 18 hingga 54 tahun direman tujuh baru bagi membantu siasatan.Kes disiasat mengikut Seksyen 39B Akta Dadah Berbahaya 1952.

(ACP Tan Cheng San menunjukkan wajah suspek)


Komen jelik terhadap Sultan Johor, pemuda mengaku tidak salah

(Nor Fadzelli Nor Asmadi mengaku tidak bersalah atas tuduhan membuat komen jelik terhadap Sultan Johor)

SEPANG, 27 Mac- Seorang peniaga ikan pekasam mengaku tidak bersalah atas tuduhan membuat komen jelik ke atas Sultan Johor, Sultan Ibrahim Sultan Iskandar di laman Twitter miliknya, tahun lalu.Pengakuan dibuat Nor Fadzelli Nor Asmadi, 32 tahun selaku orang kena saman (OKS) di Mahkamah Sesyen Sepang hari ini.Mengikut pertuduhan, dia didakwa secara sedar membuat dan memulakan penghantaran komunikasi berbentuk teks yang jelik sifatnya dengan niat untuk menyakitkan hati orang lain menggunakan aplikasi Twitter.Hantaran itu dibaca pada 25 November tahun lalu, kira-kira pukul 2.11 petang di Tingkat 19, Ibu Pejabat Suruhanjaya Komunikasi dan Multimedia Malaysia (SKMM), Cyberjaya.Untuk itu, dia didakwa melakukan kesalahan mengikut Seksyen 233 (1) (a) Akta Komunikasi dan Multimedia 1998 (Akta 588) yang sabit kesalahan boleh didenda tidak lebih RM50,000 atau penjara sehingga setahun atau kedua-duanya sekali.Kes dikendalikan Timbalan Pendakwa Raya, Fazril Sani Mohamed Fadzil dan Pegawai Pendakwa SKMM, Mai Zairani Zainal Abidin manakala OKS tidak diwakili peguam.Hakim Dr Azrol Abdullah membenarkan Nor Fadzelli diikat jamin RM4,000 dan menetapkan 11 Mei depan untuk tarikh sebutan semula kes dan melantik peguam.


Warga Filipina dipenjara guna MyKad individu lain

(Lima warga Filipina didakwa memiliki dan menggunakan dokumen pengenalan diri yang bukan kepunyaan mereka)

SEPANG, 27 Mac- Mahkamah Majistret Sepang hari ini menjatuhkan hukuman penjara enam bulan dan denda RM5,000 kepada tiga lelaki dan dua wanita warga Filipina atas kesalahan menggunakan kad pengenalan individu lain.Manakala seorang lagi tertuduh bawah umur warga Filipina dihukum penjara selama sebulan.Majistret Ayuni Izzati Sulaiman menjatuhkan hukuman itu terhadap tertuduh Sahara Jamil, Husin Jailun, Nor Aishah Insanul, Ujirin Pandakan, Mukmin Oskar yang berumur lingkungan 29 hingga 51 tahun dan seorang remaja berumur 15 tahun selepas mereka mengaku bersalah atas pertuduhan yang dibacakan.Denda 12 bulan juga akan dikenakan sekiranya mereka gagal membayar denda selepas tamat hukuman sebelum dirujuk kepada Jabatan Imigresen untuk tindakan lanjut.Mengikut pertuduhan, kesemua tertuduh didakwa memiliki dan menggunakan dokumen pengenalan diri yang bukan kepunyaan mereka.Kesalahan dilakukan di Terminal 2, Lapangan Terbang Antarabangsa Kuala Lumpur pada pukul 1.30 tengah hari, Khamis lalu.Mereka didakwa melakukan kesalahan di bawah Peraturan 25(1)(e) Akta Pendaftaran Negara 1959 dan Peraturan-Peraturan Pendaftaran Negara 1990.Prosiding pendakwaan dikendalikan Pegawai Pendakwa Jabatan Pendaftaran Negara (JPN), Zulkarnain Ahmad Nor dan Fadilah Mat Shaari manakala semua tertuduh tidak diwakili peguam.


Dua beradik rasuah polis RM25,000 mengaku tidak bersalah

(Kedua-dua tertuduh diiringi pegawai ketika tiba di mahkamah)

KUALA LUMPUR, 27 Mac- Dua beradik mengaku tidak bersalah di Mahkamah Sesyen Kuala Lumpur hari ini atas pertuduhan memberi rasuah berjumlah RM25,000 kepada seorang pegawai polis tahun lalu.Tertuduh, Ragubathi Anamaley, 42 tahun dan Vijayakumar Anamaley, 48 Tahun membuat pengakuan itu selepas pertuduhan dibacakan di hadapan hakim, Azura Alwi.Mengikut pertuduhan, kedua -dua tertuduh didakwa secara bersama memberi suapan berjumlah RM25,000 kepada ejen kerajaan Malaysia iaitu seorang penolong penguasa polis di sebuah restoran dalam daerah Kepong di ibu negara pada 28 Jun tahun lalu.Ia sebagai dorongan untuk melepaskan mereka daripada dikenakan tindakan di bawah seksyen 135 Akta Kastam 1967 kerana kesalahan mengedar minuman keras tanpa cukai yang sah.Untuk itu, kedua-dua tertuduh boleh didakwa dibawah seksyen 17 (b) Akta Suruhanjaya Pencegahan Rasuah Malaysia 2009 (Akta 694), yang boleh dihukum di bawah Seksyen 24 (1) akta sama.Sabit kesalahan tertuduh boleh dihukum penjara 20 tahun dan denda 5 kali ganda nilai suapan atau RM10,000 mengikut mana yang lebih tinggi.Terdahulu Pendakwa Raya dari SPRM, Irna Julieza Maaras memohon agar mahkamah memberikan jaminan RM30,000 dengan seorang penjamin untuk setiap tertuduh.Bagaimanapun, Peguam Bela, Mahendren Naidu mohon jaminan dikurangkan kerana kedua-dua tertuduh sudah dikenakan jaminan RM10,000 oleh pihak SPRM sebelum itu.Hakim Azura Alwi kemudian membenarkan kedua-dua tertuduh diikat jamin RM20,000 dengan seorang penjamin.Mereka juga perlu menyerahkan pasport pada pihak mahkamah dan melaporkan diri pada setiap bulan di pejabat SPRM Selangor.23 Mei ditetapkan untuk sebutan semula kes.


Polis tahan penyewa lelaki terlibat kes penemuan puluhan bangkai kucing

KUALA LUMPUR, 26 Mac - Polis menahan seorang suspek lelaki warga tempatan kerana disyaki terlibat berhubung penemuan puluhan bangkai dan rangka kucing di sebuah rumah sewa di Kondominium Bayu Tasik, Bandar Sri Permaisuri, Cheras di sini.Ketua Polis Daerah Cheras ACP Zam Halim Jamaluddin berkata suspek berumur 31 tahun, yang merupakan penyewa rumah berkenaan ditahan di Cheras, semalam.“Polis masih lagi menjalankan siasatan lanjut berhubung kes terbabit dan suspek direman tiga hari mulai hari ini,” katanya ringkas kepada Bernama.Sebelum ini, polis menerima laporan berhubung kejadian itu pada 13 Mac lepas dan membuka kertas siasatan mengikut Seksyen 428 Kanun Keseksaan kerana melakukan khianat dan membunuh haiwan.Jumaat lepas, Persatuan Haiwan Malaysia (MAA) menerusi akaun Facebooknya mendedahkan tentang penemuan puluhan rangka, organ dan bangkai kucing di dalam sebuah rumah yang disewa oleh seorang lelaki tempatan.Perbuatan itu terbongkar selepas jiran di kondominium berkenaan membuat aduan berhubung bau busuk dari rumah tersebut.Sehubungan itu MAA menggesa Jabatan Perkhidmatan Veterinar melakukan siasatan menyeluruh berhubung perkara berkenaan. - BERNAMA


Tiga beradik dipercayai didera, dua dirantai besi di kaki

KANGAR, 25 Mac - Tiga remaja lelaki dipercayai mangsa dera ditemui dalam keadaan tidak bermaya dengan dua daripada mereka kaki masih berantai di Jalan Kampung Tambun Tulang, Simpang Empat di sini, semalam.Ketua Polis Daerah Kangar, Asisten Komisioner Yusharifuddin Mohd Yusof, berkata seorang lelaki memberitahu terjumpa tiga kanak-kanak lelaki dirantai berusia antara 13 hingga 16 tahun ditemui sekitar 11.55 malam."Dua daripada mangsa yang juga Orang Kurang Upaya (OKU) dirantai di bahagian kaki dengan besi manakala manakala seorang lagi tidak dirantai."Dua daripada remaja tersebut memiliki kad OKU masalah pendengaran dan pembelajaran," katanya menerusi kenyataan hari ini.Katanya, pihaknya percaya tiga beradik itu telah dikurung dan dirantai di dalam rumah oleh ibu mereka yang tidak tinggal bersama."Mereka telah melarikan diri dari rumah kerana tidak tahan diperlakukan sedemikian."Kita bagaimanapun belum peroleh maklumat kerana mereka enggan bercakap dan mangsa kini menjalani pemeriksaan di Hospital Tuanku Fauziah, Kangar," katanya.Ketiga-tiga mangsa bagaimanapun berada dalam keadaan stabil serta tidak menunjukkan sebarang trauma atau ketakutan."Polis telah menahan seorang wanita berusia 46 tahun dipercayai ibu mangsa dan seorang lelaki berusia 31 tahun bagi membantu siasatan."Kedua-dua di reman selama tujuh hari bermula hari ini sehingga 31 Mac bagi membantu siasatan kes mengikut Seksyen 31 (1)(a) Akta Kanak-Kanak 2001," katanya.


Suspek seorang penyayang, pencinta haiwan - Jiran

(Daging kisar disyaki daging kucing ditemui sebuah rumah sewa milik suspek/FOTO Persatuan Haiwan Malaysia(MAA)

KUALA LUMPUR, 25 Mac - Lelaki yang dipercayai mempunyai kaitan dengan kes penemuan puluhan bangkai dan rangka kucing di sebuah rumah sewa di Kondominium Bayu Tasik, Bandar Sri Permaisuri, Cheras di sini dilihat sebagai seorang individu penyayang dan pencinta haiwan peliharaan itu.

Halijah Ahmad, 63, yang tinggal di tingkat sama dengan suspek, berkata lelaki berusia 31 tahun itu adalah seorang pembersih, pandai menjaga rumah dan turut membela kucing.

“Cuma dalam sebulan dua ini, saya nampak badan dia tiba-tiba susut dan sangat kurus serta macam tidak terurus.

“Sebelum ini saya ada bercakap dengannya dan bertanya kenapa nampak kurus... dia kata dia sakit dan perlu ke hospital untuk menerima rawatan,” katanya kepada Bernama hari ini.

Halijah berkata kira-kira dua minggu selepas itu, dia terhidu bau busuk namun menyangka ia hanyalah bau kulit udang yang tidak dibuang dari sebuah unit yang dijadikan inap desa di tingkat atas rumahnya.

“Justeru, saya laporkan kepada pihak pengurusan dan apabila disiasat di tingkat atas, bau itu tiada… sebenarnya bau itu datang dari bangkai kucing yang terdapat di depan rumah suspek yang diletakkan di dalam sebuah kotak putih,” katanya.

Halijah berkata pihak pengurusan dan pemilik rumah terbabit kemudian membuat laporan polis.

(Rangka haiwan ditemui disyaki rangka kucing yang telah dilapah kulit dan dikeluarkan isi/FOTO Facebook Persatuan Haiwan Malaysia)

Seorang lagi saksi yang hanya ingin dikenali sebagai Din berkata memang terdapat banyak kucing liar di kawasan kondominium itu namun bilangannya semakin berkurangan sejak kebelakangan ini.

“Kalau diikutkan kondominium di sini memang tidak benarkan penghuninya membela haiwan peliharaan tetapi berdasarkan pemerhatian saya, terdapat ramai penghuni yang mengingkari arahan itu,” katanya.

Ketua Polis Daerah Cheras ACP Zam Halim Jamaluddin pula berkata pihaknya menerima laporan berhubung kejadian itu pada 13 Mac lepas serta telahpun membuka kertas siasatan mengikut Seksyen 428 Kanun Keseksaan kerana melakukan khianat dan membunuh haiwan.

Semalam, Persatuan Haiwan Malaysia (MAA) menerusi laman sosial Facebook mendedahkan tentang penemuan puluhan rangka, organ dan bangkai kucing di dalam rumah yang disewa oleh suspek.

MAA turut menggesa Jabatan Perkhidmatan Veterinar melakukan siasatan menyeluruh berhubung penemuan itu.

Presiden MAA Arie Dwi Andika berkata setakat pengetahuan beliau, kes itu adalah yang pertama melibatkan pembunuhan haiwan dalam kuantiti banyak di negara ini. - BERNAMA


Penyelia kilang rugi RM164,601 terpedaya 'Love Scam'

(Ketua Polis Pahang Datuk Seri Ramli Mohamed Yoosuf/BERNAMA)

KUANTAN, 25 Mac- Seorang penyelia kilang mengalami kerugian RM164,601 akibat terpedaya dengan sindiket penipuan dalam talian, Love Scam selepas berkenalan dengan seorang wanita di laman Facebook dua tahun lepas.Ketua Polis Pahang Datuk Seri Ramli Mohamed Yoosuf berkata lelaki berusia 56 tahun itu, kemudiannya telah ditawarkan skim pekerjaan sambilan di sebuah platform, menerusi pautan yang dihantar ke aplikasi WhatsApp pada Dis 2022.Beliau berkata semua urusan perkenalan dan perniagaan antara mangsa serta suspek seterusnya hanya menerusi aplikasi WhatsApp tanpa bersemuka.“Setelah tiga bulan melakukan kerja sambilan itu, akaun platform perniagaan mangsa telah disekat atas alasan pelanggan tidak menerima barangan yang ditempah,” katanya dalam kenyataan hari ini.Justeru, beliau berkata mangsa berhasrat untuk menutup akaun berkenaan dan mahu mengeluarkan wang keuntungan yang dicatatkan iaitu sebanyak RM700,000, namun dikatakan perlu membayar wang pemprosesan, cukai kerajaan termasuk pengurusan wang kastam untuk menebus keuntungannya.Ramli berkata mangsa telah melakukan 14 kali transaksi ke tiga akaun berlainan berjumlah RM164,601, menggunakan wang simpanannya antaranya di Kumpulan Wang Simpanan Pekerja (KWSP).

Beliau berkata usaha mangsa menghubungi wanita yang memperkenalkan platform perniagaan tersebut gagal dan hanya memaklumkan berada di luar negara atas urusan perubatan ibunya.Sehubungan itu, mangsa yang berasa terpedaya telah membuat laporan di Ibu Pejabat Polis Daerah Kuantan semalam dan kes disiasat mengikut Seksyen 420 Kanun Keseksaan kerana menipu. -BERNAMA


Berang ditegur baca doa terlalu laju bapa cedera dibelasah anak

KUALA LUMPUR, 25 Mac - Seorang bapa cedera dipukul dengan kerusi makan akibat menegur anaknya membaca doa makan terlalu laju ketika berbuka puasa di Kajang di sini, semalam.Dalam kejadian 7.45 malam itu, mangsa berusia 63 tahun dipukul anak lelakinya berusia 34 tahun ketika berada di rumah mereka.Ketua Polis Daerah Kajang, Asisten Komisioner Mohd Zaid Hassan, berkata suspek marahkan bapanya yang menegur dia membaca doa makan terlalu laju ketika mahu berbuka puasa di rumah mereka."Suspek yang tidak berpuas hati dengan teguran itu kemudian menghayunkan kerusi meja makan ke kepala mangsa sehingga patah kaki kerusi."Salah seorang anak mangsa kemudian meleraikan pergaduhan itu dan menghubungi pihak polis.."Pemeriksaan mendapati mangsa mengalami kecederaan di dahi dan tapak tangan kanan dalam kejadian itu" katanya menerusi kenyataan pada Sabtu.

Mohd Zaid berkata, suspek telah ditangkap dan polis turut merampas barang kes iaitu kerusi meja makan yang digunakan untuk memukul mangsa.Suspek disiasat mengikut Seksyen 323 Kanun Keseksaan / 18A Akta Keganasan Rumah Tangga 2017."Jika disabitkan kesalahan boleh dikenakan penjara selama tempoh boleh sampai setahun atau denda yang boleh sampai dua ribu ringgit atau dengan kedua-duanyaBeliau berkata, suspek dibawa ke Mahkamah Majistret Kajang dan dibenarkan reman selama tiga hari sehingga 27 Mac ini.Dalam pada itu, beliau meminta orang ramai yang mempunyai maklumat mengenai kes tersebut tampil untuk membantu siasatan polis.Maklumat boleh disalurkan dengan menghubungi mana-mana balai polis terdekat atau Pegawai Penyiasat kes, Inspektor Suresh Krishnan di talian 017-4333795.


Seludup PATI di Sabah, 9 individu ditahan SPRM

PUTRAJAYA, 25 Mac- Sembilan individu termasuk lima pegawai penguatkuasa ditahan Suruhanjaya Pencegahan Rasuah Malaysia (SPRM) selepas disyaki terbabit sindiket penyeludupan pendatang tanpa izin (PATI) di Sabah.Empat lagi suspek dipercayai ejen PATI dari negara jiran ditahan dalam operasi khas SPRM bersama Jabatan Pendaftaran Negara (JPN) menerusi Op Lancar. Kenyataan SPRM memaklumkan, modus operandi sindiket dengan membawa keluar PATI atau Pemastautin Sementara yang tidak mempunyai dokumen lengkap atau mempunyai sekatan, dengan bayaran sekitar RM2,500.Dibekalkan MyKad tulen dan pas masuk menaiki pesawat atas nama pemilik asal MyKad, PATI melepasi pemeriksaan pihak berkuasa di Lapangan Terbang Tawau dan Lapangan Terbang Antarabangsa Kuala Lumpur 2 (KLIA2) selepas bayaran dibuat kepada pegawai penguat kuasa.Selain itu, SPRM mendapati ejen tersebut akan membawa masuk lima hingga 20 PATI. Sindiket dipercayai telah beroperasi sejak 2018.Turut dirampas telefon bimbit, kad pengenalan Malaysia milik individu lain dan cop keluar Sabah yang lengkap dengan nombor siri.12 PATI turut ditahan dan perintah reman sehingga 29 Mac depan.


Polis Johor berjaya rampas dadah seberat 44.3 kg

JOHOR BAHRU, 23 Mac- Polis Johor merampas 44.3 kilogram pelbagai jenis dadah bernilai lebih RM3.2 juta dalam tiga serbuan berasingan di sekitar Johor Bahru, pada Selasa.Tiga kediaman berkenaan dipercayai digunakan sindiket sebagai stor penyimpanan sebelum diedar, untuk pasaran tempatan.Ketua Polis Johor, Datuk Kamarul Zaman Mamat berkata dua lelaki berusia 34 dan 36 tahun dipercayai pengedar dan penjaga stor turut ditahan.  "Saya nak tunjukkan bahawa kumpulan sindiket pengedaran dadah ini mengambil kesempatan untuk mengedar dadah kepada masyarakat sekali gus meracun komuniti untuk terjerumus dalam kancah dadah.Maka, inilah sebab kita mahu membanteras aktiviti dadah secara habis-habisan," kata Kamarul kepada pemberita dalam satu sidang media.Siasatan awal mendapati salah seorang mempunyai rekod jenayah selain positif dadah.Kedua-dua suspek direman tujuh hari dan kes disiasat mengikut Seksyen 39B Akta Dadah Berbahaya 1952.

(Ketua Polis Johor, Datuk Kamarul Zaman Mamat)


Minyak diesel bernilai belasan ribu dirampas KPDN

SEMENYIH, 23 Mac- 5,000 liter minyak diesel bersubsidi bernilai RM13,250 berjaya dirampas pasukan penguat kuasa Kementerian Perdagangan Dalam Negeri dan Kos Sara Hidup (KPDN) di sebuah premis tanpa nombor di Semenyih, Selangor.Menurut Ketua Pengarah Penguatkuasa Kementerian Perdagangan Dalam Negeri dan Kos Sara Hidup (KPDN), Datuk Azman Adam, minyak diesel itu cuba diseleweng dan premis berkenaan dijadikan sebagai stor tempat penyimpanan dan pemindahan.Turut dirampas dalam OP TIRIS itu termasuk pam bermotor, paip penyambung, beberapa dokumen berkaitan dan peralatan-peralatan lain."Kes disiasat di bawah Akta Kawalan Bekalan (AKB) 1961 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613) bagi mengenal pasti individu atau syarikat yang terlibat dalam aktiviti ini serta rantaian pengedaran minyak diesel tersebut," kata kenyataan itu.Sabit kesalahan boleh diambil tindakan di bawah Akta Kawalan Bekalan 1961 (Akta 122) dan didenda tidak lebih RM1 juta manakala bagi kesalahan berikutnya tidak melebihi RM3 juta bagi orang perseorangan atau penjara tidak melebihi tiga tahun atau kedua-duanya sekali.Bagi syarikat, sekiranya sabit kesalahan boleh didenda tidak melebihi RM2 juta manakala bagi kesalahan berikutnya tidak melebihi RM5 juta.

(Penguat kuasa KPDN turut merampas pam minyak yang digunakan pesalah/Foto FB KPDN)


Semua pertuduhan Adam Radlan dibicara di Mahkamah Sesyen KL

KUALA LUMPUR, 23 Mac- Kesemua lima pertuduhan rasuah terhadap ahli perniagaan, Adam Radlan Adam Muhammad berkaitan Program Jana Ekonomi Pemerkasaan Kontraktor Bumiputera Berwibawa (Jana Wibawa) di Mahkamah Sesyen Shah Alam, akan dibicara bersama di Mahkamah Sesyen Kuala Lumpur.Timbalan Ketua Bahagian Segambut, Parti Pribumi Bersatu Malaysia (BERSATU) itu menghadapi sejumlah lima pertuduhan iaitu tiga di Kuala Lumpur dan dua di Shah Alam.

(Adam Radlan Adam Muhammadketika hadir di Mahkamah Kuala Lumpur)

Di ibu negara, Adam Radlan didakwa di dua Mahkamah Sesyen pada 21 dan 28 Februari lalu melibatkan dua pertuduhan rasuah dan satu pertuduhan meminta suapan berjumlah RM2 juta.Tertuduh yang juga ketua pegawai eksekutif sebuah syarikat, turut didakwa di Mahkamah Sesyen Shah Alam pada 22 Februari lalu melibatkan dua pertuduhan menerima rasuah berjumlah RM4.1 juta berkaitan projek Jana Wibawa.Ketika kes disebut di hadapan Hakim Azura Alwi hari ini, Timbalan Pendakwa Raya Maziah Mohaidi memaklumkan pihak pendakwaan akan memindahkan dua pertuduhan di Mahkamah Shah Alam untuk dibicarakan secara bersama dengan kes di Kuala Lumpur.Jelas beliau, kes di Shah Alam akan disebut pada 14 April ini.Peguam Datuk Seri Rajan Navaratnam yang mewakili Adam Radlan memaklumkan, pihak pembelaan tiada bantahan terhadap pemindahan kes anak guamnya.Menurut Maziah, pihak pendakwaan telah menyerahkan sebahagian dokumen berkaitan perbicaraan kepada pembelaan seperti yang dikehendaki di bawah Seksyen 51(a) Kanun Tatacara Jenayah.Azura menetapkan tarikh sebutan selanjutnya pada 29 Mei ini untuk serahan dokumen yang lain.


Hakim baharu dengar kes Rosmah

KUALA LUMPUR, 23 Mac- Kes pengubahan wang haram dan pengelakan cukai yang dihadapi Datin Seri Rosmah Mansor di Mahkamah Tinggi didengar hakim baharu hari ini.Kes itu didengar Hakim K.Muniandy, menggantikan hakim Mohamed Zaini Mazlan yang dilantik sebagai hakim Mahkamah Rayuan baru-baru ini.

(Datin Seri Rosmah Mansor ketika di Mahkamah Tinggi hari ini)

Semasa prosiding pengurusan kes hari ini, peguam Datuk Geethan Ram Vincent memberitahu mahkamah bahawa pihaknya menarik balik permohonan untuk menggugurkan Timbalan Pendakwa Raya Datuk Seri Gopal Sri Ram daripada mengendalikan kes itu, setelah bekas hakim Mahkamah Persekutuan itu meninggal dunia pada akhir Januari lepas.Timbalan Pendakwa Raya Poh Yih Tinn tidak membantah dan mahkamah membatalkan permohonan tersebut.Sebelum ini mahkamah menetapkan 15 hari bermula 12 Mei ini untuk mendengar perbicaraan kes itu.

Mahkamah diberitahu bahawa pihak pendakwaan akan memanggil 15 saksi untuk memberi keterangan dalam perbicaraan kes tersebut.

Rosmah, 70, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di Kuala Lumpur dari 1 Mei 2014 hingga 1 Mei 2018.


Syabu dalam bungkusan teh Cina dirampas

TANAH MERAH, 22 Mac- Sebanyak 499 kilogram (kg) dadah jenis syabu yang diletakkan di dalam 499 bungkusan teh Cina bernilai hampir RM18 juta berjaya dirampas di tepi Jalan Wan Ahmad, Tanah Merah.Timbalan Ketua Polis Kelantan, Datuk Azman Ayob berkata dalam kejadian pukul 9.30 malam itu, anggota yang sedang membuat rondaan, terserempak sebuah van yang ditinggalkan di tepi jalan dalam keadaan mencurigakan.Menurut beliau, menyedari kehadiran pihak berkuasa, suspek lelaki bertindak melarikan diri ke arah semak dengan meninggalkan anak kunci dan van terbabit dalam keadaan enjin hidup.

(Datuk Azman dalam sidang media di Ibu Pejabat Polis Daerah (IPD) Tanah Merah)Pemeriksaan di bahagian belakang kenderaan itu menemukan 13 guni berwarna putih mengandungi bungkusan teh Cina yang berisi ketulan-ketulan kristal disyaki dadah jenis syabu disorokkan di sebalik muatan pakaian terpakai.“Hasil siasatan awal kita mendapati nombor kenderaan ini menggunakan nombor yang disyaki palsu dan setakat ini kita dapati nombor chasis dan enjin kenderaan ini telah diganggu. Jadi kita sedang jalankan siasatan lanjut.” kata Azman dalam sidang media di Ibu Pejabat Polis Daerah (IPD) Tanah Merah di sini. Melihat kepada jumlah dadah yang dirampas, ia dipercayai berkemungkinan besar untuk pasaran di Lembah Klang dan boleh digunakan oleh lebih empat juta penagih dadah.

(Datuk Azman berkata Sebanyak 499 kilogram (kg) dadah jenis syabu yang diletakkan di dalam 499 bungkusan teh Cina bernilai hampir RM18 juta berjaya dirampas)


PADANG BESAR, 21 Mac- Jabatan Perkhidmatan Kuarantin dan Pemeriksaan Malaysia (MAQIS) Padang Besar berjaya mematahkan cubaan membawa masuk ikan hiasan jenis Gold Fish dan batu karang yang telah mati dari Thailand tanpa sebarang dokumen import yang sah di Kompleks ICQS Padang Besar.Pengarah MAQIS Perlis, Roslan Che At memaklumkan, ikan hiasan berserta batu karang dijumpai semasa pemeriksaan dilakukan terhadap warganegara Malaysia yang menaiki kereta bernombor pendaftaran Thailand di laluan awam Kompleks ICQS Padang Besar."Hasil pemeriksaan oleh pegawai yang bertugas mendapati, lelaki tersebut membawa 10 ekor ikan hiasan dan 10 kilogram batu karang yang diletakkan dalam polisterin di but kereta. "Anggaran nilai bagi kesemua ikan hiasan dan batu karang tersebut ialah RM500,"kata Roslan kepada media di sini.

(Cubaan seludup ikan hiasan, batu karang dipatahkan)

Perbuatan mengimport dagangan tanpa permit yang sah akan disiasat bawah Seksyen 11(1), Akta Perkhidmatan Kuarantin dan Pemeriksaan Malaysia 2011 yang boleh dihukum bawah Seksyen 11(3), Akta yang sama. Jika disabit kesalahan, boleh didenda sehingga RM100,000 atau dipenjara sehingga 6 tahun atau kedua-duanya.


Kes Lim Guan Eng: Pihak pembelaan perlu kemuka hujah berdasar fakta

KUALA LUMPUR, 23 Mac- Pihak pembelaan perlu mengemukan hujahan berdasarkan fakta dan bukti bukan melalui serangan peribadi.Timbalan pendakwaraya (TPR) dalam kes rasuah melibatkan bekas ketua menteri Pulau Pinang, Lim Guan Eng, Ahmad Akram Gharib berkata, ini perlu dihentikan kerana TPR hanya menjalankan tugas dan tidak memiliki kepentingan peribadi.

Ianya setelah peguambela kepada Lim, Gobind Sing Deo mempertikaikan peranan seorang lagi TPR, Nik Haslinie Hashim ketika berhujah bagi mendapatkan laporan forensik perbualan antara ahli perniagaan G.Gnaraja dan Pengarah Consortium Zenith Construction SDB BHD, Datuk Zarul Ahmad Mohd Zulkifli.Lim berhadapan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta, dalam membantu syarikat milik Zarul Ahmad bagi mendapatkan projek pembinaan bernilai lebih RM6.3 juta, antara Januari 2011 hingga Ogos 2017.Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek itu pada Mac 2011.Lim turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.Hakim Azura Alwi menetapkan 5 April depan untuk memutuskan berhubung permohonan laporan forensik berkenaan.


Benar isi RON95, pengusaha stesen minyak didenda

(Phan Chib Chan mengaku bersalah membenarkan pengisian petrol RON95 kepada kenderaan pendaftaran asing di Jalan Tun Abdul Razak, Susur 4, Johor Bahru, empat tahun lalu)

JOHOR BAHRU, 21 Mac- Seorang pengusaha sebuah stesen minyak didenda RM40,000, selepas mengaku bersalah membenarkan pengisian petrol RON95 kepada kenderaan pendaftaran asing di Jalan Tun Abdul Razak, Susur 4, Johor Bahru, empat tahun lalu.Ia adalah kes pendakwaan pertama di Malaysia berhubung kesalahan tersebut.Phan Chib Chan, 59 tahun membuat pengakuan itu selepas pertuduhan ke atasnya dibacakan jurubahasa dalam bahasa mandarin di hadapan Hakim, Datuk Che Wan Zaidi Che Wan Ibrahim.Berdasarkan pertuduhan, dia didapati gagal mematuhi arahan pengawal yang menyatakan bahawa kenderaan bernombor pendaftaran asing tidak dibenarkan membuat pengisian petrol RON95, pukul 10.40 pagi, 13 Mei 2019.Perbuatan itu melanggar Peraturan 12A Peraturan-peraturan Kawalan Bekalan 1974 suatu kesalahan di bawah Peraturan 21(1) Peraturan- peraturan sama.Mengikut fakta kes, Chib Chan, 59 tahun itu membenarkan pengisian petrol terhadap kereta pendaftaran Singapura sebanyak 54 liter bernilai RM113.30.Pendakwaan dikendalikan Timbalan Pendakwa Raya, KPDN, Muhamad Sabiq Muhamad Subri dan Raja Nor Ikhlas Raja Ariff manakala Orang Kena Saman, diwakili peguam, Lim Chon Sim.


Amuk, pukul polis, penjawat awam mengaku tidak bersalah

IPOH, 20 Mac- Seorang penjawat awam mengaku tidak bersalah di Mahkamah Majistret Ipoh atas tuduhan memandu dalam keadaan mabuk di hadapan Pos Pengawal Pangkalan Latihan Pasukan Gerakan Udara (PLPGU) Ipoh minggu lalu.Pengakuan itu dibuat tertuduh, Jazvinjit Singh Ranjit Singh, 30 tahun di hadapan Majistret Farah Nabihah Muhamad Dan.Mengikut pertuduhan, lelaki itu didakwa memandu kereta dengan kadar alkohol melebihi had ditetapkan.Selepas ujian nafas dijalankan, didapati dalam badan tertuduh mengandungi sebanyak 167 miligram alkohol dalam 100 mililiter darah iaitu lebih 117 miligram.Kesalahan itu didakwa dilakukan di Jalan Lapangan Terbang Off Jalan Angsana, hadapan Pos Pengawal PLPGU Ipoh lebih kurang pukul 12.10 malam pada 17 Mac lepas.Dia didakwa mengikut Seksyen 45A(1) Akta Pengangkutan Jalan 1987 (Pindaan 2020) yang memperuntukkan hukuman penjara tidak melebihi dua tahun dan denda tidak melebihi RM30,000.Jika sabit kesalahan, tertuduh juga hilang kelayakan daripada memegang atau mendapatkan lesen memandu selama tempoh tidak kurang dua tahun dari tarikh sabitan.


Sembilan wanita tempatan ditahan, terlibat aktiviti tidak bermoral

GEORGE TOWN, 20 Mac- Sembilan wanita tempatan ditahan dalam satu serbuan membanteras GRO di George Town.Serbuan dibuat setelah aktiviti tidak bermoral itu dikesan anggota polis dari unit D7 IPD Timur Laut.Wanita yang ditahan berusia antara 21 hingga 33 tahun, kebanyakannya berasal dari Kedah, Perak dan Pulau Pinang.Mereka didapati terlibat dalam aktiviti itu walaupun mempunyai pekerjaan tetap.

(Serbuan aktiviti tidak bermoral dilakukan anggota polis dari unit D7 IPD Timur Laut)

Polis turut menahan bapa ayam dalam serbuan berkenaan.Semua tahanan dibawa ke IPD Timur Laut untuk siasatan kes di bawah Seksyen 377A Kanun Keseksaan.


Polis serbu 324 premis terbabit kegiatan judi dalam talian

JOHOR BAHRU, 19 Mac- Taktik berselindung di sebalik kedai-kedai menjual telefon bimbit dan tambah nilai untuk menjalankan kegiatan perjudian dalam talian di Johor berjaya dibongkar, hasil risikan polis dan maklumat orang awam.Susulan itu, 334 individu terdiri daripada 329 penjaga premis dan lima pemain berusia 17 hingga 60 tahun berjaya ditahan menerusi Op Dadu Khas, bermula 1 Januari hingga semalam.Ketua Polis Johor, Datuk Kamarul Zaman  Mamat berkata, 324 premis diserbu dan diperiksa sepanjang tempoh tersebut.34 premis dikenakan tindakan pemotongan bekalan elektrik oleh Tenaga Nasional Berhad.Manakala 13 premis mendapat kelulusan pembatalan lesen daripada Pihak Berkuasa Tempatan (PBT).Sepanjang tempoh tersebut, 355 unit telefon bimbit, tujuh unit tablet, empat unit komputer riba serta wang tunai hampir RM50,000 dirampas.Individu terlibat judi dalam talian akan disiasat mengikut Seksyen 4(1)(c) Akta Rumah Judi Terbuka 1953.


MAQIS rampas produk haiwan cuba dibawa masuk menerusi KLIA2

(Antara produk haiwan tanpa lesen sah yang dirampas MAQIS di KLIA2 / MAQIS)

PUTRAJAYA, 18 Mac - Jabatan Perkhidmatan Kuarantin dan Pemeriksaan Malaysia (MAQIS) dengan kerjasama Jabatan Kastam Diraja Malaysia (JKDM) berjaya mematahkan cubaan membawa masuk produk haiwan melalui pintu masuk Lapangan Terbang Antarabangsa Kuala Lumpur 2 (KLIA2), Rabu lepas.Pengarah MAQIS Selangor, Mohd Sobri Md Hashim berkata produk seberat 20 kilogram dianggarkan bernilai RM200 itu cuba dibawa masuk oleh seorang lelaki warga China.Beliau berkata produk itu berjaya dikesan dengan bantuan mesin pengimbas kastam sekitar pukul 6.30 pagi.

(Pengarah MAQIS Selangor, Mohd Sobri Md Hashim)

"Konsainan itu terdiri daripada 8kg itik dan 12kg sosej lembu mentah yang diletakkan di dalam sebuah bagasi yang berisiko bolehmembawa masuk penyakit ke dalam negara."Produk haiwan itu telah disita oleh pihak MAQIS kerana tidak mempunyai permit import serta sijil kesihatan dan sijil halal yang sah," katanya melalui satu kenyataan, hari ini.Mohd Sobri berkata, perbuatan mengimport produk haiwan tanpa permit s ah dari MAQIS adalah menjadi suatu kesalahan di bawah Seksyen 11 (1), Akta Perkhidmatan Kuarantin dan Pemeriksaaan Malaysia 2011 (Akta 728) yang boleh dihukum di bawah Seksyen 11(3), akta yang sama.


Dua penganggur edar dadah diberkas

JOHOR BAHRU, 17 Mac- Dua penganggur warga tempatan diberkas polis selepas terbabit sindiket pengedaran dadah di sekitar Johor Bahru pada 14 Mac lalu.Tangkapan dibuat hasil empat serbuan berasingan di Johor Jaya, Bandar Dato Onn dan Taman Setia Indah.Ketua Polis Johor, Datuk Kamarul Zaman Mamat berkata sindiket itu aktif sejak hujung tahun lalu di rumah sewa dengan membungkus semula dadah-dadah yang disyaki diterima dari negara luar."Sindiket menyasarkan pusat-pusat hiburan sebagai tempat pengedaran dadah.Nilai rampasan lebih RM1 juta melibatkan 21 kilogram dadah berjumlah lebih RM800,000 dan sitaan harta benda RM190,000," kata Kamarul kepada pemberita dalam satu sidang media, hari ini.Suspek direman sehingga 21 Mac bagi membantu siasatan mengikut Seksyen 39B Akta Dadah Berbahaya 1952.

(Ketua Polis Johor, Datuk Kamarul Zaman Mamat)


Hisyam Teh ketuai pasukan Peguam Sam dalam rayuan kes 'basikal lajak'

(Kerani, Sam Ke Ting, didapati bersalah atas pertuduhan memandu secara melulu dan menyebabkan kematian lapan penunggang basikal lajak dan dihukum penjara enam tahun serta didenda RM6,000/FOTO BERNAMA)

PUTRAJAYA, 17 Mac - Peguam Datuk Hisyam Teh Poh Teik akan mengetuai pasukan peguam dalam rayuan seorang kerani wanita, Sam Ke Ting, terhadap sabitan dan hukuman bagi kesalahan memandu secara melulu sehingga menyebabkab kematian lapan remaja yang menunggang basikal lajak pada 2017.Hisyam mengesahkan perkara itu kepada Bernama ketika dihubungi hari ini.Sebelum ini, bekas hakim Mahkamah Persekutuan mendiang Datuk Seri Gopal Sri Ram mengetuai pasukan pembelaan Sam dalam rayuannya. Sri Ram meninggal dunia pada 29 Jan lepas.Pengurusan kes bagi rayuan Sam dijalankan di hadapan Timbalan Pendaftar Mahkamah Rayuan Nurul Azrina Mohamed Yusof hari ini.Hisyam berkata pendengaran rayuan Sam akan diteruskan pada 31 Mac.Hisyam, bersama Muhammad Faizal Mokhtar dan Harvinder Singh Sidhu mewakili Sam, menghadiri pengurusan kes itu manakala Timbalan Pendakwa Raya Noor Hisham Jaafar hadir bagi pihak pendakwaan.Peguam Harvinderjit Singh akan menjadi peguam bersama dalam rayuan Sam itu.Pada 28 Okt 2018, Mahkamah Majistret Johor Bahru membebaskan wanita itu tanpa memerintahkan membela diri terhadap pertuduhan memandu secara melulu atau berbahaya sehingga menyebabkan kematian lapan remaja di Jalan Lingkaran Dalam pada 3.20 pagi, 18 Feb 2017.Lapan remaja yang maut dalam tragedi itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

(Peguam Datuk Hisyam Teh Poh Teik/FOTO BERNAMA)

Pada 2019, Hakim Mahkamah Tinggi Dr Shahnaz Sulaiman membenarkan rayuan pihak pendakwaan dan mengembalikan semula kes itu ke Mahkamah Majistret dan mengarahkan Sam untuk membela diri bagi pertuduhan memandu secara melulu. Majistret Siti Hajar Ali yang mendengar kes itu semula pada 2019, sekali lagi melepas dan membebaskan Sam pada akhir kes pembelaan, menyebabkan pihak pendakwaan memfailkan rayuan kedua ke Mahkamah Tinggi.Pada 13 April 2022, Hakim Mahkamah Tinggi Datuk Abu Bakar Katar membenarkan rayuan pihak pendakwaan dan mensabitkan kesalahan memandu secara melulu serta menjatuhkan hukuman penjara enam tahun dan denda RM6,000.Sam mendapat kebenaran daripada Mahkamah Rayuan pada 18 April lepas untuk merayu terhadap sabitan dan hukuman penjara.Mahkamah Rayuan juga telah membenarkan permohonan Sam untuk menangguhkan pelaksanaan hukuman penjara dan membebaskannya dengan ikat jamin RM10,000 dengan seorang penjamin sementara menunggu pendengaran rayuannya.- BERNAMA


Lans Koperal diarah jalani pemeriksaan mental

KANGAR, 17 Mac - Anggota polis berpangkat Lans Koperal yang didakwa membunuh isterinya diarahkan menjalani pemeriksaan mental di hospital psikiatri oleh Mahkamah Majistret di sini, hari ini.Majistret Ana Rozana Mohd Nor memutuskan perkara itu selepas membenarkan permohonan Pengarah Pendakwa Raya Perlis Mohd Nordin Ismail agar Mohamad Nizarman Hassim, 27, menjalani pemeriksaan itu mengikut Seksyen 342 Kanun Tatacara Jenayah.Mohamad Nizarman Hassim,27, diarahkan menjalani pemeriksaan itu mengikut Seksyen 342 Kanun Tataracara Jenayah.Keputusan itu dibuat selepas Majistret Ana Rozana Mohd Nor membenarkan permohonan Pengarah Pendakwa Raya Perlis Mohd Nordin Ismail.Tertuduh yang memakai t-shirt berwarna merah mengangguk tanda faham ketika pertuduhan dibacakan terhadapnya dan dilihat beberapa kali mengesat air mata.Ketika dibawa keluar dari kandang pesalah dia sempat meminta kepada anggota polis mahkamah untuk melawat kubur isterinya. "Saya nak cakap satu sahaja, saya nak lawat kubur bini (isteri) saya," katanya.Mohamad Nizarman didakwa membunuh isterinya Safsufarnisya Salleh, 26, di Kampung Bendang Baru, Simpang Empat, Kangar.Dia melakukan kesalahan itu pada 5 Mac lepas antara 6.45 pagi hingga 8.50 pagi.Oleh hal demikian, tertuduh didapati melakukan kesalahan mengikut Seksyen 302 Kanun Keseksaan yang memperuntukkan hukuman mati jika sabit kesalahan.Sebutan semula kes pada 14 April ini sementara menunggu laporan psikiatri.Media sebelum ini melaporkan tertuduh menembak mati isterinya di bilik tidur utama rumah keluarga mangsa.Berdasarkan saksi kejadian iaitu bapa mentuanya, tertuduh tiba-tiba mengeluarkan pistolnya jenis Walther P99 dan melepaskan lebih lima das tembakan pada jarak dekat ke arah isterinya.Tembakan mengenai bahagian muka terutama di bahagian mata sebelah kiri menyebabkan mangsa maut di tempat kejadian.


Lelaki mabuk amuk, pukul polis

IPOH, 17 Mac- Seorang lelaki disyaki di bawah pengaruh alkohol ditahan polis selepas mengamuk dan memukul dua orang pegawai rendah polis di hadapan Pos Pengawal Pangkalan Latihan Pasukan Gerakan Udara (PLPGU) tengah malam tadi.Ketua Polis Daerah Ipoh ACP Yahaya Hassan dalam satu kenyataan hari ini memaklumkan pihaknya telah menerima makluman berkaitan kejadian itu kira-kira 12.10 berhubung lelaki tempatan berusia 30 tahun berkenaan yang terlanggar pengadang jalan berhampiran pos pengawal sebelum mengamuk semasa pemeriksaan dilakukan terhadapnya."Akibat serangan lelaki tersebut, kedua-dua pegawai rendah polis terbabit mengalami kecederaan ringan dan menerima rawatan di Hospital Raja Permaisuri Bainun."Lelaki itu kemudian ditangkap oleh pasukan polis yang sampai memberi bantuan di tempat kejadian," katanya dalam kenyataan tersebut.Tambah beliau, kes disiasat di bawah Seksyen 353 Kanun Keseksaan kerana menggunakan kekerasan jenayah untuk menghalang penjawat awam menjalankan tugas dan Seksyen 45A(1) Akta Pengangkutan Jalan 1987 iaitu memandu dengan kepekatan alkohol melebihi had ditetapkan. " Pihak siasatan juga telah mendapatkan perintah reman selama tiga hari sehingga 19 Mac bagi membantu siasatan lanjut,"katanya.

(Ketua Polis Daerah Ipoh ACP Yahaya Hassan)


Monspace menang saman, MP Kepong diarah bayar gantirugi RM2 juta

KUALA LUMPUR, 16 Mac - Mahkamah Tinggi di sini hari ini memerintahkan Ahli Parlimen Kepong Lim Lip Eng, membayar RM2 juta kepada pengasas MonSpace (M) Sdn Bhd Datuk Seri Jessy Lai Cha Suang dan kepada syarikat itu, kerana memfitnah.Hakim Datuk Akhtar Tahir membuat keputusan itu selepas membenarkan saman oleh Lai dan MonSpace sebagai plaintif terhadap Lim, sebagai defendan.Hakim Akhtar memerintahkan defendan membayar sejumlah RM500,000 dan RM1 juta, masing-masing kepada Lai dan syarikat, serta ganti rugi teruk sebanyak RM500,000 kepada kedua-dua plaintif selain kos RM250,000.Hakim juga memerintahkan defendan untuk membuat permohonan maaf secara terbuka di semua akhbar vernakular serta media sosial dalam tempoh tujuh hari, selepas penghakiman disempurnakan.Dalam penghakiman ringkasnya, Hakim Akhtar berkata mahkamah mendapati pihak plaintif telah membuktikan tuntutan mereka terhadap defendan kerana fitnah dan kenyataannya juga telah mencemarkan imej dan reputasi plaintif.Hakim berkata dalam pernyataan tuntutan, plaintif telah menyebut lima contoh dalam kenyataan yang dibuat oleh defendan yang didakwa sebagai fitnah.Beliau berkata defendan tidak menafikan telah membuat kenyataan mahupun penerbitan itu dan juga jelas daripada kenyataan tersebut, bahawa ia merujuk kepada kedua-dua plaintif.“Kenyataan itu jelas membayangkan bahawa plaintif telah merasuah pegawai kanan kerajaan dan menjalankan aktiviti haram serta menipu 19 warga China,” katanya ketika menyampaikan keputusan itu hari ini menerusi Zoom.Hakim Akhtar juga menegaskan bahawa defendan sepatutnya berhenti selepas membuat laporan yang diperlukan kepada agensi penguatkuasaan, bagi mereka melakukan siasatan sepenuhnya dakwaan itu.“Sebaliknya, pada pandangan mahkamah, defendan telah melangkaui tugasnya, bukan sahaja sebagai Ahli Parlimen, malah sebagai seorang individu dan bertindak seperti vigilante terhadap plaintif dalam membuat dakwaan ini. Defendan sepatutnya mengesahkan fakta sebelum membuat pertuduhan yang serius itu. Dalam kes ini, defendan tidak memanggil mana-mana saksi yang didakwa sebagai sumber maklumatnya.“Sebagai Ahli Parlimen, menjadi tugasnya untuk mengesahkan maklumat, bukan sahaja sebagai Ahli Parlimen, malah sebagai orang biasa anda mesti mengesahkan maklumat,” katanya.Akhtar berkata mahkamah turut mengambil maklum bahawa defendan telah bersama 19 warga China itu untuk mengadakan protes terhadap plaintif.“Ini juga tidak wajar...defendan diberi peluang untuk menebus dirinya dan semasa pengurusan kes ini, plaintif hanya meminta permohonan maaf dibuat, tetapi defendan gagal untuk berbuat demikian,” katanya lagi.Dalam saman yang difailkan pada Jun 2019, Lai berkata Lim mendakwa dia menjalankan perniagaan haram dan telah menipu pelabur China. Kenyataan Ahli Parlimen itu, yang disiarkan dalam media bahasa Inggeris dan Cina, telah membayangkan bahawa Lai seorang yang tidak jujur.Beliau berkata Lim telah membuat kenyataan itu pada Mei 2017 dan November 2018 apabila dia membawa sekumpulan individu yang dikatakan sebagai pelabur MonSpace, ke pejabatnya dan kemudiannya membuat laporan polis terhadapnya.Beliau mendakwa kenyataan Lim telah memberikan tekanan kepada pihak berkuasa, termasuk polis, Bank Negara Malaysia dan Kementerian Perdagangan Dalam Negeri dan Hal Ehwal Pengguna, untuk mengambil tindakan terhadapnya.Peguam Ivanpal Singh Grewal, mewakili Lai dan syarikat itu manakala peguam Guok Ngek Seong bertindak bagi Lim.Sementara itu, Lim telah memfailkan rayuan berhubung keputusan hari ini. - BERNAMA


Polis terima dua laporan, kru penerbitan filem 'Mentega Terbang' diugut

KUALA LUMPUR, 17 Mac- Polis menerima dua laporan berkaitan kes jenayah khianat harta benda dan ugutan jenayah daripada dua kru penerbitan filem ‘Mentega Terbang’ semalam.Ketua Polis Selangor Datuk Hussein Omar Khan berkata seorang daripada kru itu membuat laporan di Ibu Pejabat Polis Daerah (IPD) Ampang selepas keretanya jenis Proton Saga disimbah cat serta menjumpai helaian kertas nota tulisan berunsur ugutan jenayah terhadap nyawanya di tempat letak kereta di Taman Dagang Jaya, Ampang, di sini pada 6.30 pagi.Dalam kenyataan hari ini, Hussein berkata seorang lagi kru filem berkenaan membuat laporan polis di IPD Kajang pada 7 pagi selepas pengadu mendakwa kenderaannya telah dibaling dengan plastik lutsinar berisi cecair cat pada 3.15 pagi.“Turut ditemukan satu sampul surat warna putih yang ditulis perkataan-perkataan berunsur ugutan jenayah terhadap nyawa pengadu,” katanya.Ujar Hussein lagi, mangsa turut menerima mesej melalui telefon yang berunsur ugutan jenayah terhadap diri dan keluarganya.Susulan dua laporan itu, Bahagian Siasatan Jenayah IPD Ampang Jaya dan IPD Kajang telah membuka kertas siasatan di bawah Seksyen 507/427 Kanun Keseksaan kerana melakukan khianat dan ugutan jenayah.“Orang ramai dinasihatkan supaya tidak membuat sebarang spekulasi yang boleh menjejaskan keharmonian dan keamanan negara. Polis mengambil serius kejadian ini dan akan menyiasat sehingga mereka yang terlibat ditahan dan dibawa ke muka pengadilan,” katanya.Orang ramai yang mempunyai sebarang maklumat lanjut berhubung dengan kedua-dua kejadian itu diminta tampil membantu pihak polis.“Mereka boleh menghubungi mana-mana balai polis terdekat atau berhubung terus dengan Pegawai Penyiasat kes ini iaitu Insp Mu’az Mazlan menerusi talian 017-9788804 IPD Kajang dan Insp Alif 018-9834211 IPD Ampang bagi membantu siasatan,” katanya.Pada Rabu lalu, polis selesai mengambil keterangan penerbit dan enam pelakon berhubung kes filem berkenaan.Filem ‘Mentega Terbang’ yang disiarkan secara percuma di platform penstriman digital, mendapat bantahan umat Islam di negara ini kerana didakwa mengandungi unsur-unsur pluralisme agama yang boleh menjejaskan akidah.


Penceramah hina institusi beraja Polis Johor terima 16 laporan

JOHOR BAHRU, 16 Mac - Sebanyak 16 laporan diterima polis Johor susulan kenyataan seorang penceramah lelaki yang dipercayai mengeluarkan kenyataan berunsur penghinaan terhadap institusi beraja.Ketua Polis Johor Datuk Kamarul Zaman Mamat menerusi kenyataan berkata, ia berkaitan sebuah video berdurasi 31 saat yang dimuat naik menerusi aplikasi TikTok. "Satu siasatan dijalankan di bawah Seksyen 4 (1) Akta Hasutan, Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998," katanya.Polis Johor turut menasihati agar orang ramai lebih berhati-hati dalam membuat sebarang kenyataan yang boleh mendatangkan ketidak harmonian dan kegentaran awam.


Polis berkas dua lelaki samun berparang di Puteri Harbour

JOHOR BAHRU, 16 Mac- Dua lelaki diberkas polis selepas disyaki terbabit kes samun di Puteri Harbour, Iskandar Puteri, Johor Bahru, susulan video kejadian itu yang tular, semalam.Ketua Polis Daerah Iskandar Puteri, Asisten Komisioner Rahmat Ariffin berkata, kedua-dua suspek ditangkap Isnin lalu, pukul 10.15 pagi dan 9 malam di kawasan Iskandar Puteri.Hasil siasatan, suspek mengaku terlibat kes itu pukul 9.45 pagi dengan cara melanggar kereta mangsa.

(Tangkap layar rakaman memaparkan kejadian samun di Puteri Harbour)

“Suspek juga telah mencederakan mangsa dengan menggunakan parang.“Ekoran dari tangkapan, polis berjaya membuat beberapa barang rampasan yang dapat membantu siasatan,” katanya dalam satu kenyataan hari ini.Polis turut merampas wang tunai RM10,000, milik mangsa yang merupakan peniaga dalam talian.Turut dirampas, senjata dan kenderaan yang dipercayai digunakan semasa kejadian itu.Kejadian turut mengakibatkan mangsa cedera di kepala akibat ditetak.Kedua-dua suspek berusia 40 dan 45 tahun direman sehingga Sabtu bagi membantu siasatan mengikut Seksyen 395/397 Kanun keseksaan.Rahmat berkata, siasatan masih diteruskan bagi mengesan rakan sejenayah.


Rasuah: Penolong akauntan PKD Segamat mengaku tidak bersalah

(Suspek didakwa menggunakan jawatannya bagi mendapatkan suapan dengan terlibat mengemukakansebut harga kepada syarikat IH Faeq Enterprise)

JOHOR BAHRU, 15 Mac- Penolong akauntan Pejabat Kesihatan Daerah (PKD) Segamat mengaku tidak bersalah di Mahkamah Sesyen di sini atas lima pertuduhan rasuah berjumlah kira-kira RM10,000 pada enam tahun lalu.  Tertuduh, Mohd Razis Zainadin, 40, membuat pengakuan itu dihadapan Hakim Datuk Ahmad Kamal Arifin Ismail  Suspek didakwa menggunakan jawatannya untuk mendapatkan suapan dengan terlibat mengemukakan sebut harga kepada syarikat IH Faeq Enterprise.Mohd Razis dilapor mempunyai kepentingan dalam syarikat berkenaan.  Sebut harga melibatkan Kerja Bekalan Tali Bendera Tiang dan Tali Mesin Rumput Kuning berjumlah RM880, Kerja Bekalan USB Mikro Elektro 16GB (RM2,000), Kerja Bekalan Dawai, Bateri (RM2,101), Kerja Bekalan Bateri (RM1,700) dan Kerja Bekalan Cenderahati Pesara (RM3,150). Perbuatan itu didakwa dilakukan di Pejabat Kesihatan daerah Segamat antara Januari hingga September 2017.  Tertuduh didakwa mengikut Seksyen 23(1) Akta Suruhanjaya Pencegahan Rasuah Malaysia 2009 yang boleh dihukum mengikut Seksyen 24(1) akta sama.  Pendakwaan dikendali Pegawai Pendakwaraya SPRM Nur Mahirah Mohd Fauzi, manakala tertuduh diwakili peguam Datuk Hanif Hassan.  Tertuduh dibenar diikat jamin RM10,000 dengan seorang penjamin serta menyerahkan passport kepada mahkamah hingga kes selesai dan melapor diri di Pejabat SPRM Segamat setiap bulan.  Mahkamah menetapkan 16 April sebagai sebutan semula kes.

(Suspek di bawa ke mahkamah untuk perintah reman pada Rabu)


Rasuah: Penolong akauntan direman tujuh hari

(Suspek diiringi pegawai SPRM ketika di bawa ke mahkamah untuk perintah reman pada Rabu)

KUANTAN, 15 Mac- Seorang penolong akauntan di sebuah agensi kerajaan negeri Pahang ditahan Suruhanjaya Pencegahan Rasuah Malaysia (SPRM) kerana disyaki meminta dan menerima rasuah dengan jumlah keseluruhan sebanyak RM41,768. Majistret Tengku Eliana Tuan Kamaruzaman mengeluarkan perintah reman tujuh hari bermula hari ini, selepas wanita itu dibawa ke Mahkamah Majistret di sini, pagi tadi. Pengarah SPRM Pahang Hairuzam Mohmad Amin @ Hamim mengesahkan suspek berusia 42 tahun ditangkap selepas memberi keterangan di pejabat SPRM Pahang di sini pada pukul 3.30 petang semalam.  Suspek didakwa meminta bayaran daripada seorang pemilik bengkel bagi mempercepatkan tuntutan bayaran untuk kerja-kerja penyelenggaraan kenderaan jabatan di bengkel tersebut dengan menerima suapan bernilai RM50 sehingga RM2,500 dalam tempoh antara April 2021 hingga Februari 2022.  Siasatan dilakukan mengikut Seksyen 17 (a) Akta SPRM 2009 yang boleh membawa hukuman di bawah Seksyen 24 akta sama.  Jika sabit kesalahan, suspek boleh dihukum penjara maksimum 20 tahun dan denda lima kali nilai suapan atau RM10,000 yang mana lebih tinggi.

(Suspek didakwa meminta bayaran daripada seorang pemilik bengkel bagi mempercepatkantuntutan bayaran untuk kerja-kerja penyelenggaraan kenderaan jabatan)


Lelaki pasang Jalur Gemilang terbalik direman

(Foto tular memaparkan bendera Jalur Gemilang dipasang terbalik di sebuah kilang di Senai)

JOHOR BAHRU, 12 Mac- Seorang lelaki direman dua hari bermula hari ini bagi membantu siasatan kes sebuah premis perindustrian di Senai, di sini yang didakwa memasang Jalur Gemilang dan bendera negeri Johor secara terbalik.Ketua Polis Daerah Kulai Supt Tok Beng Yeow dalam satu kenyataan memaklumkan lelaki berusia 45 tahun itu menyerah diri di Balai Polis Senai pada pukul 11.30 malam tadi.“Lelaki tempatan itu telah dibawa ke mahkamah untuk mendapatkan perintah reman bagi membolehkan siasatan lanjut dilakukan.“Siasatan dibuat mengikut Seksyen 5 Akta Lambang dan Nama 1963 (Penggunaan Tidak Wajar) / Seksyen 14 Akta Kesalahan Kecil 1955,” katanya dalam kenyataan hari ini.Terdahulu, tular di media sosial sejak Sabtu lepas yang memaparkan sebuah kilang memasang bendera Jalur Gemilang dalam keadaan terbalik di Jalan Seelong, Senai.

(Ketua Polis Daerah Kulai Supt Tok Beng Yeow)


Muhyiddin didakwa melakukan pengubahan wang haram RM5 juta

SHAH ALAM, 13 Mac - Presiden BERSATU, Tan Sri Muhyiddin Yassin sekali lagi didakwa di Mahkamah Sesyen hari ini atas satu pertuduhan terbabit aktiviti pengubahan wang haram berjumlah RM5 juta, awal tahun lalu.  Bagaimanapun, Muhyiddin atau nama sebenarnya Mahiaddin Md Yasin, 76, mengaku tidak bersalah sejurus pertuduhan dibacakan oleh jurubahasa di hadapan Hakim Rozilah Salleh.  Mengikut pertuduhan, Muhyiddin sebagai Presiden BERSATU menerima hasil daripada aktiviti haram iaitu wang RM5 juta daripada Bukhary Equity Sdn Bhd yang dimasukkan ke dalam akaun AmBank milik parti.  Kesalahan itu dilakukan di AmBank cawangan Amcorp Mall, Jalan Persiaran Barat, Petaling Jaya, 7 Januari 2022.

Pendakwaan mengikut Seksyen 4(1)(b) dibaca bersama Seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001 (Akta 613) yang boleh dihukum di bawah Seksyen 4(1) akta sama. Jika didapati bersalah, Muhyiddin yang juga bekas Perdana Menteri bakal berdepan hukuman penjara sehingga 15 tahun dan denda tidak kurang lima kali ganda jumlah suapan.Pasukan pendakwaan terdiri daripada Ahmad Akram Gharib, Mohd Fadhly Mohd Zamry, Zander Lim Wai Keong, Kali Vani Annadorai dan Maziah Mohaide. Pendakwaan yang dikendalikan Timbalan Pendakwa Raya, Ahmad Akram Gharib memohon kes di pindah kan ke mahkamah seksyen jenayah 9 kuala lumpur pada 26 mei untuk di bicarakan.  Muhyiddin diwakili sembilan peguam antaranya Datuk K Kumaraendran.


Budak tiga tahun maut dibunuh, kaki tangan diikat

LAHAD DATU, 12 Mac- Seorang kanak-kanak lelaki berusia tiga tahun daripada suku Pala'u ditemukan maut dengan kesan kecederaan di kepala, manakala kedua-dua tangan serta kaki kiri diikat dengan tali, semalam.Timbalan Ketua Polis Daerah Lahad Datu Supt Azmir Abdul Razak dalam satu kenyataan berkata dalam kejadian di Kampung Panji itu, polis berjaya menahan seorang lelaki warga asing berumur 30-an yang merupakan individu terakhir dilihat bersama kanak-kanak itu bagi membantu siasatan, dan pemeriksaan lanjut mendapati suspek yang positif dadah dipercayai kurang siuman.Beliau berkata mayat kanak-kanak itu ditemukan ibunya di kawasan semak kampung berkenaan pada pukul 3.00 petang, kira-kira tiga jam selepas kanak-kanak yang keluar rumah untuk bermain.Polis katanya turut turut menahan ibu bapa kanak-kanak berkenaan yang merupakan warga asing berumur berumur 20-an dan 30-an bagi membantu siasatan."Selepas menerima panggilan MERS 999 dari orang awam, polis yang tiba lokasi menemukan mayat kanak-kanak itu dalam keadaan tangan terikat, dan kepala tersepit di antara dua pokok… kepalanya dipercayai dicederakan dengan menggunakan benda tajam, selain terdapat kesan torehan di kedua-dua belah tangan dan kaki kiri," katanya dalam satu kenyataan.Azmir berkata kes disiasat mengikut Seksyen 302 Kanun Keseksaan, dan beliau turut menasihatkan orang ramai supaya tidak menularkan maklumat dari sumber tidak sahih mengenai kes itu.

(Timbalan Ketua Polis Daerah Lahad Datu Supt Azmir Abdul Razak)


Polis siasat pegawai kanan pijak leher pelatih imigresen

IPOH, 12 Mac- Polis sedang menyiasat laporan seorang pegawai imigresen yang mendakwa dicederakan semasa menjalani ujian kecergasan pegawai dan anggota Pasukan Taktikal Khas (PASTAK) di Depot Imigresen Sementara, Bidor.Ketua Polis Perak Datuk Seri Mohd Yusri Hassan Basri dalam satu kenyataan memaklumkan pihaknya menerima laporan mengenai kejadian daripada pegawai berkenaan pada kira-kira pukul 2.00 pagi Jumaat lepas."Kejadian dikatakan berlaku pada pukul 9.30 pagi 9 Mac lepas iaitu hari terakhir ujian, apabila pengadu bersama dua pelatih diarah oleh seseorang yang dipercayai pegawai kanan jabatan berkenaan untuk melakukan hukuman tekan tubi sebanyak 20 kali.“Suspek dikatakan memijak bahagian belakang leher pengadu sehingga tersungkur dan mengalami kecederaan di bahagian hidung, patah sebatang gigi hadapan, luka bahagian gusi dan bibir,” katanya dalam kenyataan di sini hari ini.Mohd Yusri berkata pengadu telah mendapatkan rawatan di Jabatan Kecemasan Hospital Shah Alam, Selangor, dan polis telah memanggil suspek serta semua yang terlibat dalam kejadian itu bagi membantu siasatan yang dibuat mengikut Seksyen 325 Kanun Keseksaan.

(Ketua Polis Perak Datuk Seri Mohd Yusri Hassan Basri)